London: Ribuan adakan demonstrasi tanda solidariti terhadap petugas kesihatan

LONDON, 19 Syaaban 1444H, Ahad – Beribu-ribu penduduk berdemonstrasi di London pada Sabtu sebagai solidariti dengan pekerja penjagaan kesihatan.

Demonstrasi oleh Perkhidmatan Kesihatan Negara (SOS NHS) – gabungan kumpulan kempen dan kesatuan sekerja – menuntut kerajaan melaksanakan kenaikan gaji yang adil untuk pekerja penjagaan kesihatan dalam menghadapi peningkatan kos sara hidup, lapor Agensi Anadolu.

Mereka menyuarakan sokongan kepada pekerja penjagaan kesihatan sambil membawa sepanduk: “Tamatkan krisis NHS” dan “Kakitangan NHS berhak mendapat gaji yang adil”.

Ahli Parlimen parti pembangkang turut menyertai bantahan itu bersama doktor, jururawat dan wakil dari kesatuan sekerja.

Doktor muda di England akan memulakan mogok selama tiga hari bermula Isnin susulan pertikaian berterusan mengenai kenaikan gaji.

Setiausaha Kesihatan, Steve Barclay mengumumkan pada Sabtu bahawa beliau menggesa kesatuan doktor muda, BMA, mengadakan perbincangan.

“Mari kita mengadakan dialog untuk memastikan NHS menjadi tempat yang lebih baik untuk bekerja dan memastikan kami memberikan penjagaan yang diperlukan pesakit,” tulisnya di Twitter. – Bernama


Kritik usaha martabat bahasa Melayu, Rafidah Aziz kuno

BANGI, 26 Syaaban 1443H, Selasa – Bekas pemimpin UMNO, Tan Sri Rafidah Aziz dibidas kerana mempertikaikan usaha kerajaan Malaysia pimpinan Datuk Seri Ismail Sabri Yaakob untuk memartabatkan bahasa kebangsaan.

Sebelum ini, bekas Menteri Perdagangan Antarabangsa dan Industri itu menyifatkan fokus kerajaan untuk memartabatkan bahasa Melayu adalah langkah mundur yang tidak membantu rakyat untuk maju dalam dunia moden.

Selain itu, Rafidah juga mengkritik keputusan kerajaan yang mewajibkan pelajar-pelajar asing di Malaysia untuk mempelajari bahasa Melayu.

Hal ini kerana, menurutnya, bahasa Inggeris lebih dikenali secara global, jadi Malaysia tidak sepatutnya undur ke belakang dengan memperkasakan bahasa Melayu.

Menyelar kenyataan itu, Setiausaha Agung BERJASA, Ir Ts Muhammad Lukman Al Hakim secara sinis menyifatkan ahli politik veteran itu kuno.

“Saya rasa beliau yang kuno. Dunia menyaksikan kejayaan negara-negara maju dunia yang cekal mempertahankan bahasa ibunda seperti Jepun dan Jerman.

“Arus globalisasi dan ledakan teknologi digital juga akan mengintegrasikan seluruh warga dalam dunia maya. Suatu hari nanti bahasa bukan lagi pembeza.

“Hari ini kita sudah ada pelbagai perisian ‘online’ bagi ‘word translator’ dan ‘voice translator’. Tidak mustahil suatu hari nanti teknologi akan membolehkan penanaman cip dalam otak yang membolehkan kita bertutur dan memahami semua bahasa dunia,” katanya dalam satu kenyataan, hari ini.

Berikutan itu, Muhammad Lukman menegaskan adalah jelas kemajuan dan ketamadunan tidak lagi akan berpaksikan bahasa.

“Jadi sementara kita ada masa dan tenaga, eloklah kita luangkan untuk memperkasakan bahasa Melayu tanpa menafikan kepentingan bahasa Inggeris sebagai bahasa antarabangsa.

“Jangan rendahkan mana-mana bahasa wahai bekas menteri kuno UMNO!” tegasnya.

Sebelum ini, Ismail Sabri dilaporkan akan mengadakan perbincangan dengan pemimpin ASEAN untuk mencadangkan penggunaan bahasa Melayu sebagai bahasa kedua ASEAN.

Perdana Menteri berkata, ia adalah usaha untuk memartabatkan bahasa ibunda itu di peringkat antarabangsa.

Pautan terdahulu;


Masjid mukim, surau seluruh Kelantan diarah tutup

KOTA BHARU, 8 Ramadan 1442H, Selasa – Semua masjid mukim, surau dan musolla di seluruh negeri Kelantan ditutup bermula esok sehingga suatu tarikh dimaklumkan kelak.

Penutupan itu untuk semua aktiviti termasuk pelaksanaan Solat Jumaat, solat fardu, Solat Sunat Tarawih dan aktiviti-aktiviti lain.

Bagaimanapun, Yang Dipertua Majlis Agama Islam dan Adat Istiadat Melayu Kelantan (Maik), Tengku Tan Sri Mohamad Rizam Tengku Abdul Aziz berkata, ibadah-ibadah tersebut masih dibenarkan untuk dilaksanakan di masjid negeri, bandar dan jajahan dengan hanya 50 peratus daripada masjid selepas penjarakan.

Manakala aktiviti lain termasuk tazkirah, tadarus al-Quran, iktikaf dan lain-lain tidak dibenarkan.

Katanya, hanya 17 buah masjid bandar dan jajahan sahaja yang dibenarkan untuk aktiviti keagamaan.

Masjid itu adalah Masjid Muhammadi di Kota Bharu, Masji Al Sultan Ismail Petra (Kubang Kerian), Masjid Al-Ismaili (Pasir Pekan), Masjid Muhammad II (Telipot), Masjid Sultan Mansor (Kampung Sireh), Masjid D’Raja Long Yunus (Langgar) dan Masjid Bandar As-Salam (Pengkalan Chepa).

Selain itu, Masjid Ismaili di Tumpat, Masjid Mahmoodi (Bachok), Masjid Ibrahimi (Pasir Puteh), Masjid Sultan Yahya Petra (Machang), Masjid Tengku Muhammad Faris Petra (Kuala Krai) dan Masjid Tengku Muhammad Faiz Petra (Gua Musang) turut dibenarkan untuk aktiviti solat.

“Maik juga membenarkan Masjid Sultan Muhammad I di Jeli, Masjid Sultan Muhammad III (Pasir Mas), Masjid Ismail Petra (Tanah Merah) dan Masjid Bandar An-Nur Guchil (Kuala Krai) beroperasi sepanjang tempoh itu.

“Maik mengharapkan kerjasama semua pihak terutama umat Islam dalam melaksanakan ketetapan ini. Tindakan sewajarnya akan diambil atas kegagalan untuk mematuhi prosedur operasi standard ini,” katanya.


Warisan masih pertimbang bertanding PRN Johor: Mohd Shafie

KOTA KINABALU, 20 Jamadilakhir 1443H, Ahad – Parti Warisan Sabah (Warisan) ketika ini masih menimbang untuk menyertai Pilihan Raya Negeri (PRN) Johor, kata Presidennya, Datuk Seri Mohd Shafie Apdal.

Beliau berkata, Warisan perlu meneliti banyak perkara sebelum memutuskan untuk bertanding antaranya kerjasama dengan rakan politik di Semenanjung seperti Parti Ikatan Demokratik Malaysia (Muda) malah pembubaran Dewan Undangan Negeri (DUN) Johor baharu sahaja diumumkan petang semalam.

“Saya sudah berhubung dengan Syed Saddiq (Presiden Muda, Syed Saddiq Syed Abdul Rahman), saya maklumkan kepadanya perlu ada persediaan sekiranya kita memutuskan untuk bertanding, walaupun kita ada penyokong di kawasan tertentu.

“Ramai orang Sabah, Sarawak di situ (Johor) namun kita tidak hanya bergantung kepada penduduk Sabah dan Sarawak. Kita akan lihat bagaimana keadaan di situ dan kita putuskan apabila tiba masanya,” katanya kepada pemberita selepas Majlis Makan Malam Warisan di Likas di sini malam tadi.

Semalam, Sultan Johor, Sultan Ibrahim Sultan Iskandar berkenan menandatangani watikah pembubaran DUN Johor untuk memberi laluan kepada PRN Johor, selepas baginda berkenan menerima menghadap Menteri Besar, Datuk Hasni Mohammad di Istana Bukit Serene, Johor Bahru.

Mohd Shafie berkata, tindakan Warisan melebarkan sayap ke Semenanjung tahun lepas adalah penting sebagai persediaan menghadapi Pilihan Raya Umum ke-15 (PRU15) dan berharap PRU15 berjalan serentak dengan PRN Johor.

“Selepas Melaka, Sarawak dan sekarang Johor dan mungkin negeri lain lagi, ini kerja yang sangat memenatkan. Sekiranya diadakan serentak dengan PRU lagi bagus dan menjimatkan,” katanya. – Bernama


375 rakyat Palestin ditahan Israel setakat Julai

RAMALLAH, 18 Muharam 1444H, Selasa – Sejumlah 375 rakyat Palestin dari wilayah yang diduduki telah ditahan oleh pasukan pendudukan Israel setakat bulan Julai lalu.

Jumlah itu termasuk seramai 28 kanak-kanak dan dua wanita, selain mengeluarkan 191 perintah tahanan pentadbiran baharu serta 126 pembaharuan penahanan.

Menurut kumpulan penyokong tahanan, jumlah tertinggi direkodkan adalah penahanan dari Baitulmaqdis yang diduduki iaitu seramai 128 orang.

Katanya, Israel kini menahan 4,550 pejuang kemerdekaan Palestin di penjaranya, termasuk 27 wanita dan 175 individu bawah umur serta 670 diletakkan di dalam penahanan pentadbiran.

Kumpulan itu berkata, tentera Israel menahan purata 15 rakyat Palestin setiap hari. – Agensi


Keputusan darurat muktamad, tak boleh dicabar di mahkamah

BANGI, 5 Jamadilakhir 1442H, Isnin – Tindakan Ketua Pembangkang, Datuk Seri Anwar Ibrahim yang mahu mengambil tindakan undang-undang bagi mencabar pengisytiharan darurat adalah bukti kukuh bahawa darurat perlu dikuat kuasakan dengan lebih tegas lagi.

Difahamkan, langkah itu menyusul selepas Presiden PKR itu menghantar surat kepada semua Ahli Parlimen dalam usaha merayu Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, membatalkan pengisytiharan darurat dan sidang Parlimen diadakan sebelum 31 Januari ini.

“Saya sudah mengumumkan hasrat kami untuk merayu kepada Yang di-Pertuan Agong bagi mempertahankan Perlembagaan dan rakyat daripada penyalahgunaan kuasa amat dahsyat ini.

“Juga, pasukan undang-undang kami sudah diarah menyiapkan permohonan untuk mencabar perdana menteri dan kerajaan Malaysia atas pengisytiharan darurat yang tidak berasas,” dakwanya.

Pengerusi Pakatan Harapan (PH) itu juga dilaporkan berkata, pengisytiharan darurat secara semborono dan terdesak, tanpa asas rasional, menyebabkan wujud jurang antara rakyat dan kerajaan.

Sedangkan umum mengetahui menurut Perkara 150 Perlembagaan Persekutuan, jelas mengatakan bahawa pengisytiharan darurat adalah atas kepuashatian Agong yang bermakna Seri Paduka boleh menolak nasihat Perdana Menteri sebagaimana yang pernah dibuat pada tahun lalu.

Justeru, Presiden gerakan Islam, Ikatan Muslimin Malaysia (ISMA), Haji Aminuddin Yahaya berkata, ini bermakna segala persepsi yang dicipta seolah-olah Agong mengikut nasihat Perdana Menteri bulat-bulat adalah tidak berasas dan berniat jahat.

Bahkan, pengisytiharan darurat adalah muktamad dan tidak boleh dicabar menurut Perlembagaan Persekutuan, katanya.

“Saya yakin, keputusan yang dibuat oleh Yang di-Pertuan Agong bukanlah sembrono kerana pasti ada banyak pertimbangan yang diambil kira.

“Kata mereka, kononnya cukup dengan ‘gencatan politik’ sahaja untuk mengawal ketidakstabilan politik di negara kita. Tetapi, lihatlah berapa banyak ‘gencatan politik’ yang telah dibuat dan akhirnya hanya menjadi sandiwara sahaja.

“Lihatlah juga, sudah diisytihar darurat pun masih sibuk politicking merebut kuasa. Ini bukti darurat adalah perlu dan malah dikuat kuasakan dengan lebih tegas lagi,” katanya dalam kenyataan hari ini.

Sebelum ini, Yang di-Pertuan Agong telah memberi perkenan supaya Pengisytiharan Proklamasi Darurat dilaksanakan di seluruh negara sebagai langkah proaktif untuk membendung gejala wabak COVID-19.

Seri Paduka Baginda turut memberi perkenan untuk tempoh pelaksanaan darurat ini sehingga 1 Ogos, 2021 atau sehingga suatu tarikh yang lebih awal jika angka kes positif COVID-19 harian dapat dikawal dan diturunkan dengan berkesan.

Perkenan tersebut diberikan selepas Perdana Menteri, Tan Sri Muhyiddin Yassin menyembah maklum keputusan Mesyuarat Jemaah Kabinet dan mengambil kira rundingan Seri Paduka Baginda dengan Raja-Raja Melayu.

Datuk Pengelola Bijaya Diraja, Datuk Indera Ahmad Fadil Shamsuddin berkata, perkenan darurat itu mengambil kira keselamatan diri rakyat dan kepentingan negara.


India catat enam kes cacar monyet

NEW DELHI, 4 Muharram 1444H, Selasa – India pada Isnin mencatatkan kes cacar monyet keenam, yang merupakan kes kedua di New Delhi, kata seorang pegawai jabatan kesihatan pada Selasa.

Pesakit itu dikatakan warga Nigeria tanpa sejarah perjalanan terkini. Beliau dimasukkan ke sebuah hospital kerajaan untuk rawatan jangkitan virus itu.

Xinhua yang memetik akhbar The Hindu melaporkan pesakit itu berusia dalam lingkungan 30-an dan sudah kira-kira setahun menetap di New Delhi.

“Beliau mengadu demam panas dan mengalami lepuh pada kulit sejak beberapa hari lalu, sampelnya kemudan dihantar untuk ujian pengesahan cacar monyet. Dua lagi warga Afrika yang disyaki dijangkiti juga telah dimasukkan ke hospital yang sama. Sampel mereka telah diambil untuk ujian dan menunggu keputusan,” kata pegawai jabatan kesihatan itu.

Empat daripada enam kes cacar monyet yang dikesan di India setakat ini dilaporkan di negeri Kerala dan dua di New Delhi.

Pada 31 Julai, kematian pertama cacar monyet di India dilaporkan di Kerala. – Bernama


Pentadbir wajar patuhi SOP, arahan perbendaharaan

BANGI, 25 Jamadilakhir 1444H, Rabu – Ikatan Guru-Guru Muslim Malaysia (iGuru) meminta semua pentadbir guru besar atau pengetua mematuhi prosedur operasi standard (SOP), berkaitan pengurusan Wang Bantuan Awal Persekolahan mengikut pekeliling ditetapkan.

Saranan disuarakan Presiden iGuru, Ustaz Mohd Azizee Hasan bagi mengelakkan sebarang kejadian tidak diingini.

Ia susulan kes kehilangan Wang Bantuan Awal Persekolahan, berjumlah lebih RM100,000 yang diperuntukkan untuk sebuah sekolah di Beranang, Selangor, kelmarin.

Dalam kejadian itu, wang bantuan yang baru dikeluarkan sekitar jam 10 pagi dari sebuah bank di pekan Semenyih, oleh guru besar sekolah berkenaan lesap selepas cermin kenderaannya dipecahkan ketika pergi membeli minuman.

Mengulas perkara itu, Ustaz Azizee berkata, berdasarkan SOP yang ditetapkan pengeluaran wang tunai sehingga RM10,000 oleh mana-mana pengetua atau guru besar perlu diiringi dua orang guru.

Manakala jika melebihi RM 10,000, perlu ada langkah keselamatan tambahan seperti mendapatkan eskot polis berdasarkan Arahan Perbendaharaan (AP 137).

“Semua pentadbir disaran untuk mematuhi SOP dan arahan perbendaharaan dengan sebaiknya. Elakkan bersikap ambil mudah dan sentiasa beramanah dan berintergriti dalam menjalankan tanggungjawab.

“Jika berlaku perlanggaran prosedur dan kecuaian maka wajar dikenakan tindakan disiplin dan tatatertib kerana gagal mematuhi arahan pekeliling perkhidmatan awam,” katanya dalam kenyataan, hari ini.

Pada masa sama, beliau meminta polis menyiasat kes berkenaan secara terperinci.

“Pihak iGuru menggesa pihak polis untuk membuat siasatan terperinci bagi mengenal pasti punca berlaku kejadian tersebut sama ada ia ada unsur tidak disengajakan atau akibat kecuaian,” katanya.


AS, Palestin perbaharui dialog ekonomi

WASHINGTON, 10 Jamadilawal 1443H, Rabu – Amerika Syarikat (AS) dan Palestin pada Selasa mengadakan mesyuarat secara maya untuk memperbaharu Dialog Ekonomi AS-Palestin.

“Pertemuan itu adalah yang pertama dalam tempoh lima tahun, dialog peringkat kanan ini menghimpunkan pelbagai agensi dan kementerian AS dan Pihak Berkuasa Palestin untuk membincangkan bidang kerjasama ekonomi terkini dan akan datang,” lapor Agensi Anadolu menurut kenyataan Jabatan Negara.

Pegawai kedua-dua negara berikrar untuk memperluas dan memperdalam kerjasama serta penyelarasan merentasi pelbagai sektor.

Antara isu perbincangan ialah pembangunan infrastruktur, akses kepada pasaran AS, peraturan AS, perdagangan bebas, isu kewangan, tenaga boleh baharu dan inisiatif alam sekitar serta hubungan dagangan antarabangsa.

“Kedua-dua pihak memuktamadkan dialog dengan bersetuju untuk mengusahakan beberapa isu penting bagi memajukan kemakmuran ekonomi rakyat Palestin,” menurut kenyataan itu.

Penolong Setiausaha AS untuk Hal Ehwal Asia Barat Yael Lempert menggariskan mengenai kepercayaan pentadbiran Presiden Joe Biden bahawa rakyat Palestin berhak menjalani kehidupan yang bebas, selamat dan makmur.

“Meningkatkan ekonomi Palestin juga memainkan peranan penting dalam memajukan matlamat politik kami yang menyeluruh: penyelesaian dua negara yang masih dalam rundingan, dengan negara Palestin dan Israel bersama menjalani kehidupan yang aman dan selamat,” tambahnya.

Wakil Palestin terdiri Menteri Ekonomi Khaled Al-Osaily, Gabenor Pihak Berkuasa Kewangan, Feras Melhem, Menteri Teknologi Maklumat dan Komunikasi Ishaq Sider dan Pengerusi Pihak Berkuasa Tenaga dan Sumber, Asli Zafer Melhem. – Bernama


Grand Final Gala Night hanya undang gejala sosial

BANGI, 6 Jamadilawal 1442H, Isnin – Bukan sahaja tiada faedah yang diperoleh, bahkan hanya mengundang gejala sosial sekiranya Grand Final Gala Night bagi Miss/Mrs Plus World Malaysia 2020 diteruskan.

Atas dasar itu, kerajaan digesa membatalkan penganjuran berkenaan yang dijadual berlangsung 2 Januari depan.

Tindakan itu wajar kerana bertentangan dengan usaha pihak kerajaan yang sentiasa membina masyarakat yang berakhlak dan mempunyai adab terpuji.

Ketua Muslimat PAS, Senator Nuridah Mohd Salleh berkata, penganjuran pertandingan ratu cantik merupakan satu acara yang mengeksploitasi kecantikan wanita demi menarik perhatian umum.

Sehubungan itu, secara tidak lansung penganjuran acara berkenaan seolah-olah merelakan wanita Malaysia dijadikan objek perhiasan di pentas.

“Umum mengetahui tiada faedah yang diperolehi melalui penganjuran aktiviti sedemikian. Malahan ia mengundang gejala sosial yang seharusnya kita elakkan.

“Kecantikan kurniaan Allah haruslah digunakan sebaiknya untuk manfaat manusia sejagat bukan dipertandingkan.

“Sesungguhnya kecantikan kurniaan Allah merupakan anugerah yang harus dijaga dan pelihara bukan dijadikan objek pertandingan. Wanita bukan piala yang diukir dan dipamerkan buat tatapan umum,” katanya dalam kenyataan hari ini.

Tambahnya lagi, dalam keadaan penyakit COVID-19 yang masih belum surut peningkatan jangkitan, program yang menghimpunkan ramai orang juga sebolehnya dielakkan walaupun penganjur berjanji melaksanakan prosedur operasi standard (SOP).

“Justeru, kita mengharapkan kerajaan Malaysia dapat mempertimbangkan untuk membatalkan penganjuran itu demi memberi signal kepada masyarakat untuk tidak lagi menganjurkan pertandingan seperti ini,” katanya.


Kanak-kanak lelaki hilang, ditemukan lemas di Sungai Plentong

JOHOR BAHRU, 2 Muharram 1444H, Ahad – Seorang kanak-kanak lelaki berusia sembilan tahun yang dilaporkan hilang di Taman Plentong, Masai pada Jumaat lepas, ditemukan lemas dalam Sungai Plentong di sini pagi tadi.

Ketua Polis Daerah Seri Alam Supt Mohd Sohaimi Ishak berkata pihaknya menerima maklumat penemuan mayat kanak-kanak itu daripada seorang lelaki tempatan berusia 39 tahun di sungai berkenaan kira-kira pukul 11.30 pagi.

“Kami menerima laporan kehilangan kanak-kanak itu pukul 6.49 petang semalam daripada seorang wanita berusia 40 tahun yang memaklumkan bahawa anaknya masih tidak pulang sejak keluar dari rumah kira-kira pukul 3 petang pada Jumaat lepas,” katanya dalam kenyataan hari ini.

Mohd Sohaimi berkata mayat kanak-kanak itu telah dihantar ke Jabatan Forensik Hospital Sultan Ismail untuk bedah siasat.

Menurutnya mangsa disahkan sebagai anak wanita yang hilang itu dan kes diklasifikasikan sebagai mati mengejut (SDR). – Bernama


3 maut serangan baharu Russia ke Ukraine

KYIV, 6 Zulhijjah 1444H, Ahad – Sekurang-kurangnya tiga maut di Kyiv selepas Russia melancarkan serangan terbarunya ke atas Ukraine, semalam.

Menteri Dalam Negeri, Ihor Klymenko berkata, peluru berpandu yang dilancarkan Moscow menyerang lima wilayah di seluruh negara.

“Tiga orang terbunuh dan lapan cedera selepas sebuah bangunan tinggi di ibu negara dibedil.

“Ini adalah gaya pengganas. Gaya Russia,” katanya menerusi aplikasi pemesejan Telegram.

Memetik Reuters, tentera Ukraine berkata, pertahanan udara memusnahkan 41 daripada 51 peluru berpandu jelajah, serta dua dron, yang dilancarkan oleh Russia dalam serangan itu.

Dalam hantaran berasingan, Ketua Pentadbiran Tentera Kyiv, Serhiy Popko berkata, kerosakan pada bangunan tinggi itu berpunca daripada serpihan peluru berpandu yang dijatuhkan.

Katanya, lebih daripada 20 peluru berpandu telah ditembak jatuh di sekitar bandar itu.

Pegawai di wilayah tenggara Dnipropetrovsk berkata, lapan orang cedera – dua daripadanya kanak-kanak – dan beberapa bangunan musnah dalam serangan di sana.

Sementara itu, Gabenor Kharkiv, Oleh Synehubov memaklumkan sekurang-kurangnya dua peluru berpandu Russia turut membedil Kharkiv, bandar kedua terbesar di Ukraine, dengan satu mengenai zon perindustrian dan satu lagi merosakkan saluran gas.

Katanya, tiada kemalangan jiwa dilaporkan.

Terdapat laporan mengenai letupan di bandar-bandar lain namun tiada berita segera mengenai kematian mahupun kerosakan.

Moscow mula meningkatkan serangan udara tetap ke atas Ukraine pada Mei ketika tentera Kyiv merancang serangan balas, yang kini berterusan, untuk merebut semula wilayah yang diduduki Russia di timur dan selatan. – Agensi


Jumlah OKU daftar vaksin COVID-19 masih rendah: Rina Harun

KUALA LUMPUR, 20 Syawal 1442H, Selasa  – Jumlah pendaftaran untuk menerima suntikan vaksin COVID-19 dalam kalangan Orang Kurang Upaya (OKU) setakat semalam adalah seramai 195,395 orang atau 33.8 peratus berbanding bilangan keseluruhan 577,352 OKU berdaftar di seluruh negara.

Menteri Pembangunan Wanita, Keluarga dan Masyarakat Datuk Seri Rina Mohd Harun berkata, angka itu masih rendah, maka advokasi dan kesedaran serta kerjasama dengan badan bukan kerajaan (NGO) akan dipergiatkan dalam usaha membantu mendaftarkan golongan berkenaan.

“Ia melibatkan dua isu, satu mengenai pendaftaran dan kedua mengenai pemberian vaksin. Harapan saya agar lebih ramai golongan OKU segera membuat pendaftaran untuk mendapatkan vaksin dan kami akan membantu mendaftarkan golongan ini dengan kerjasama NGO.

“Di samping itu, perbincangan juga sedang dibuat untuk memberikan vaksinasi secara pandu lalu kepada golongan OKU. Alhamdulillah, Kompleks Persatuan Bagi Orang Buta Malaysia yang dijadikan sebagai Pusat Pemberian Vaksin (PPV), dapat membantu golongan ini mendapatkan vaksin dengan segera,” katanya.

Beliau berkata demikian pada program Penyerahan Bakul Makanan Kepada Kumpulan Sasar Kementerian Pembangunan Wanita, Keluarga dan Masyarakat (KPWKM) di Projek Perumahan Rakyat (PPR) Sri Sarawak di sini, hari ini.

Beliau diiringi Senator Datuk Ras Adiba Radzi yang juga Presiden OKU Sentral.

Rina berkata, dalam usaha mempercepatkan proses vaksinasi rakyat, ia tidak seharusnya tertumpu di PPV semata-semata sebaliknya perlu ada pihak yang turun padang memberikan suntikan vaksin khususnya kepada golongan yang memerlukan termasuk OKU.

“Ini sudah pasti akan beri manfaat kepada OKU yang telah berdaftar untuk menerima vaksin, mereka tidak perlu bergerak jauh untuk dapatkan vaksin… kita harap akan ada lebih banyak pasukan seperti ini,” katanya.

Semalam, Menteri Penyelaras Program Imunisasi COVID-19 Kebangsaan Khairy Jamaluddin berkata sebanyak 30 trak bergerak vaksinasi akan diaktifkan di kawasan PPR dan tapak pembinaan di ibu negara, bagi mempercepatkan proses pemberian vaksin COVID-19.

Mengenai program hari ini yang merupakan kerjasama KPWKM dengan Persatuan OKU Sentral, selain menyantuni golongan itu susulan pelaksanaan sekatan pergerakan penuh bermula hari ini hingga 14 Jun, sumbangan barangan keperluan harian turut diberikan kepada golongan memerlukan.

Sebanyak 500 bakul makanan turut diserahkan kepada Persatuan OKU Sentral untuk diagihkan kepada golongan OKU yang memerlukan terutamanya daripada golongan B40 yang terkesan akibat pandemik COVID-19. -Bernama


Kerajaan perlu latih syarikat tempatan bangunkan sumber nasional sendiri

BANGI, 14 Zulkaedah 1444H, Sabtu – Parti BERJASA mengesyorkan supaya Kerajaan Madani membangunkan syarikat tempatan sehingga berkebolehan untuk menjana keuntungan dari sumber negara, sekali gus tidak lagi bergantung harap kepada syarikat luar.

Presidennya, Ustaz Zamani Ibrahim berkata, Malaysia tidak mempunyai syarikat tempatan yang mampu membangunkan sumber nasional negara.

Disebabkan tiada syarikat tempatan yang berkemampuan, ia menyebabkan negara terpaksa berkongsi hasil keuntungan sumber negara dengan syarikat luar, katanya.

“Jadi persoalannya, mengapa syarikat luar mampu memproses sumber negara kita, sedangkan syarikat tempatan kita tak mampu.

“Atas sebab itu, kerajaan mesti melihat bagaimana untuk membangunkan syarikat tempatan sehingga berkemampuan, berkemahiran, dan mempunyai kepakaran untuk memproses sumber nasional negara kita ini,” katanya.

Beliau berkata demikian menerusi sebuah video yang dimuat naik di akaun TikTok rasminya hari ini, sebagai cadangan kepada pihak kerajaan agar tidak terlalu mengharapkan syarikat luar supaya hasil keuntungan sumber negara dapat dinikmati syarikat tempatan.

Mengulas lanjut, beliau memberikan contoh negara India yang berjaya menjana keuntungan dengan padi tanpa mengharapkan bantuan luar.

“Baru baru ini, kita dengar berita bahawa belalang menyerang India sehingga India mengalami kerugian padi, belalang hanya baru menyerang padi-padi di India, namun kita di Malaysia sudah risau apa nak makan.

“Bermakna India telah menjadikan padinya sebagai sumber pendapatan dan kuasa kepada negaranya bangunkan syarikat tempatan, tak perlu orang luar masuk,” katanya.

Sementara itu, mengulas mengenai kerjasama Melaka dengan syarikat-syarikat dari China, Ustaz Zamani menyifatkannua sebagai satu tindakan yang merugikan untuk negara.

“Sepatutnya kerajaan memikirkan bagaimana langkah seterusnya untuk membina syarikat tempatan kita agar mampu membangunkan, memproses sumber nasional menjadi sumber negara dan kuasa negara,” kata beliau.

Baru-baru ini, media melaporkan bahawa Melaka bakal menerima pelaburan bernilai RM3.5 bilion menerusi tujuh projek yang akan dibangunkan di negeri itu dengan kerjasama Cheng Ho International Trade and Cultural City Centre Sdn Bhd dan syarikat pelabur dari China.

Pautan video ; https://vt.tiktok.com/ZSLNv1tTE/


Perang Palestin: Istiqamah, jihad jalan umat Islam capai kemuliaan

BANGI, 9 Syawal 1442H, Jumaat – Gerakan Islam Ikatan Muslimin Malaysia (ISMA) merakamkan ucapan tahniah kepada umat Islam di Palestin termasuk pemimpin dan rakyat atas kemenangan besar mereka meruntuhkan kesombongan negara pengganas Israel di dalam perang 10 hari Saiful Quds.

Presiden ISMA, Ustaz Muhammad Fauzi Asmuni berkata, umat Islam seluruh dunia terhutang budi kepada rakyat Palestin yang telah menjaga maruah Islam untuk satu tempoh yang panjang.

“Justeru, mari bersama kita balas jasa tersebut dengan menyumbangkan apa yang kita miliki untuk pembangunan Palestin dan seterusnya pembebasannya,” katanya dalam satu kenyataan, hari ini.

Pada masa sama, beliau berkata, ketegangan perang itu wajar menjadi pengajaran kepada Malaysia bahawa tiada jalan lain umat Islam mencapai kemuliaan, kecuali dengan istiqamah di atas prinsip dan berjihad dengan sepenuh upaya.

Sekitar jam 2 pagi waktu tempatan, Semenanjung Gaza secara rasminya meraikan kemenangan selepas rejim penjajah Israel terpaksa berundur menerusi gencatan senjata mulai hari ini.

Dalam satu kenyataan dari Pejabat Perdana Menteri Israel, Benjamin Netanyahu memaklumkan bahawa Kabinet keselamatan sebulat suara menerima cadangan Mesir untuk melaksanakan gencatan senjata tanpa syarat.

Keputusan itu disahkan juga oleh Pergerakan Perjuangan Islam Palestin (Hamas) dalam satu kenyataan, yang berkuat kuasa pada jam 2 pagi tadi.


Najib, Arul Kanda dilepas dan dibebaskan kes pinda audit 1MDB

KUALA LUMPUR, 10 Syaaban 1444H, Jumaat – Mahkamah Tinggi di sini hari ini membebaskan dan melepaskan Datuk Seri Najib Tun Razak dan bekas Ketua Pegawai Eksekutif 1Malaysia Development Berhad (1MDB) Arul Kanda Kandasamy daripada pertuduhan meminda laporan audit 1MDB.

Hakim Mohamed Zaini Mazlan, yang kini Hakim Mahkamah Rayuan, berkata pendakwaan gagal membuktikan kes prima facie case terhadap kedua-dua mereka di akhir kes pendakwaan.

Beliau berkata, Arul Kanda, yang dipanggil sebagai saksi pendakwaan telah memberi keterangan yang benar dan jelas semasa perbicaraan.

Najib, 70, yang sedang menjalani hukuman penjara 12 tahun kerana menyeleweng dana SRC International Sdn Bhd, didakwa menggunakan kedudukannya untuk mengarahkan pindaan dilakukan terhadap laporan akhir audit 1MDB sebelum dibentangkan kepada Jawatankuasa Kira-Kira Wang Negara (PAC) bagi mengelak sebarang tindakan diambil terhadapnya.

Arul Kanda, 45, pula didakwa bersubahat dengan Najib dalam membuat pindaan tersebut bagi melindungi bekas perdana menteri itu daripada tindakan tatatertib, sivil atau jenayah berkaitan 1MDB.

Perbuatan itu didakwa dilakukan di Kompleks Jabatan Perdana Menteri, Putrajaya antara 22 dan 26 Februari 2016.

Mereka didakwa mengikut Seksyen 23 (1) dan 24 (1) Akta Suruhanjaya Pencegahan Rasuah Malaysia yang memperuntuk hukuman maksimum penjara 20 tahun dan denda lima kali ganda nilai suapan atau RM10,000, mengikut mana lebih tinggi, jika sabit kesalahan.-  Bernama


‘Anak pesan nak baju raya warna hitam…’

MUAR, 8 Ramadan 1444H, Khamis – Empat beradik yang maut dalam kebakaran di Kampung Sabak Awor, malam tadi, sempat menyatakan hasrat memakai baju raya berwarna hitam untuk Aidilfitri tahun ini.

Ibu mereka Nabila Sedu, 31, berkata, dia terkilan kerana belum sempat membeli kelengkapan baju raya untuk mereka.

“Ada (pesanan) daripada anak-anak. Mereka hendak baju raya warna hitam…,” kata wanita Orang Asli itu sambil mencium baju anaknya ketika ditemui di perkarangan Jabatan Forensik, Hospital Pakar Sultanah Fatimah, hari ini.

Dia yang turut ditemani suami yang merupakan warga Myanmar, Thein Ko Htut, 30, kelihatan sebak dan kerap mencium baju tadika dipercayai milik anaknya dan mengesat air mata.

Bagaimanapun, usaha untuk mendapatkan penjelasan lanjut daripada Nabila dan Thein tidak berhasil, selepas mereka dilihat tergesa-gesa meninggalkan pekarangan Jabatan Forensik, hospital berkenaan.

Difahamkan, pasangan suami isteri itu menetap di rumah sewa di Kampung Sabak Awor bersama empat anaknya, sejak empat tahun lepas.

Terdahulu, Ketua Polis Daerah Muar ACP Raiz Mukhliz Azman Aziz berkata, empat kanak-kanak itu dipercayai cuba menyelamatkan diri dengan bersembunyi di bilik air di bahagian dapur rumah berkenaan.

Mayat kesemua kanak-kanak itu kini berada di Jabatan Forensik, Hospital Pakar Sultanah Fatimah untuk bedah siasat.

Kejadian yang berlaku pada 7.49 malam itu mengorbankan Puteri Aisyah Tenko To, 8; Mohd Hakim, 6; Mustakim, 4 dan Fatihah Aisyah, 3. – Bernama


PAS bersedia hadapi PRK Kemaman

BANGI, 12 Rabiulawal 1445H, Khamis – PAS bersedia untuk berdepan dengan sebarang kemungkinan yang akan berlaku dalam landskap politik negara termasuk mengadakan Pilihan Raya Kecil (PRK) Parlimen Kemaman semula.

Malah, parti itu yakin akan menang dengan majoriti lebih besar, kata Naib Presidennya, Datuk Seri Dr Ahmad Samsuri Mokhtar.

“Insya-Allah, kalau ada PRK Parlimen Kemaman, (akan menang dengan majoriti lebih banyak) berdasarkan ‘mood’ semasa,” katanya seperti dipetik media tempatan, hari ini.

Selasa lalu, Mahkamah Pilihan Raya Terengganu membatalkan kemenangan Che Alias Hamid pada PRU-15 bagi kerusi Parlimen berkenaan.

Hakim Pilihan Raya, Datuk Anselm Charles Fernandis membuat keputusan tersebut setelah mendapati wujud unsur sogokan kepada pengundi ketika tempoh kempen berkenaan.

Pada pilihan raya itu, Che Alias menewaskan tiga calon lain termasuk bekas Menteri Besar Terengganu, Datuk Seri Ahmad Said dengan majoriti 27,179 undi.

Ahmad Samsuri, pada masa sama berkata, pihaknya belum memutuskan sama ada akan mengemukakan rayuan berhubung keputusan Mahkamah Pilihan Raya yang membatalkan kemenangan berkenaan.

Keputusan hanya akan dimuktamadkan pada mesyuarat AJK PAS Pusat dalam tempoh terdekat.

Katanya, buat masa ini pihaknya belum ada perincian mengenai mesyuarat itu kerana mahu menunggu keputusan penghakiman bertulis dikeluarkan terlebih dahulu.

“Kita belum tahu lagi sama ada buat rayuan atau tidak, kami nak tunggu written judgement daripada hakim untuk meneliti apa yang diputuskan dalam penghakiman itu.

“Kemudian PAS akan buat keputusan…kita harap, Isnin akan dapat tengoklah penghakiman bertulis itu,” katanya.


PDRM hargai peruntukan RM17 bilion perkasa khidmat masyarakat

KUALA LUMPUR, 21 Rabiulawal 1442H, Sabtu – Polis Diraja Malaysia (PDRM) menzahirkan penghargaan terhadap peruntukan RM17 bilion kerajaan kepada Kementerian Dalam Negeri (KDN) bagi sektor pertahanan negara dan ketenteraman awam.

Ketua Polis Negara Tan Sri Abdul Hamid Bador dalam kenyataan sebagai reaksi kepada pembentangan Belanjawan 2021 di Dewan Rakyat semalam berkata agihannya akan dimanfaatkan sepenuhnya demi memperkasa penyampaian perkhidmatan kepada masyarakat.

Selain itu menurutnya pemberian RM500 secara one-off kepada 40,000 pesara polis yang menerima Pingat Jasa Pahlawan juga adalah satu bentuk penghargaan dan pengiktirafan kepada pengorbanan dan bakti mereka selama ini.

“Sehubungan itu, peruntukan RM20 juta bagi tujuan memperkasakan program perlindungan dan rondaan biodiversiti yang melibatkan pengambilan lebih 500 bekas polis, tentera dan Orang Asli membuktikan kerajaan komited dalam usaha pemuliharaan alam sekitar serta memelihara khazanah negara,” katanya.

Abdul Hamid berkata PDRM akan memastikan peruntukan yang diberikan kerajaan dalam belanjawan berkenaan dioptimumkan demi kemashalatan rakyat dan kesejahteraan negara.

Sementara itu Ketua Pegawai Eksekutif CyberSecurity Malaysia Datuk Dr Amirudin Abdul Wahab berkata peruntukan RM27 juta untuk CyberSecurity yang dibentang dalam belanjawan itu merupakan satu pengiktirafan jelas, yang menunjukkan kerajaan komited dalam usaha menangani serta mencegah ancaman jenayah siber.

Beliau berkata pada masa sama ia adalah bagi memastikan wujudnya prasarana keselamatan siber yang selamat lagi kondusif di Malaysia.

Berdasarkan statistik insiden keselamatan siber Pusat Bantuan Cyber999 (kendalian CyberSecurity Malaysia) sehingga Oktober tahun ini, sebanyak 9,042 laporan dibuat berbanding 8,770 tahun lepas dengan peningkatan sebanyak 3.1 peratus.

“Tiga insiden tertinggi yang dilaporkan adalah penipuan (fraud), pencerobohan (intrusion) dan kod berbahaya (malicious code),” katanya.

“Justeru, peruntukan ini akan menyokong usaha serta inisiatif pembangunan program keselamatan siber antaranya program kesedaran keselamatan siber, pembangunan kapasiti dan teknologi serta infrastuktur keselamatan siber bagi tujuan menangani ancaman serta jenayah siber,” jelasnya.

Semalam, Tengku Zafrul dalam pembentangan Belanjawan 2021 mengumumkan CyberSecurity diperuntukkan RM27 juta untuk meningkatkan kawalan keselamatan siber negara. – Bernama


Zahid serik dengan PAS

BANGI, 10 Zulkaedah 1444H, Selasa – Timbalan Perdana Menteri, Datuk Seri Dr Ahmad Zahid Hamidi mendakwa, tiada sebarang langkah atau gerakan yang menawarkan PAS untuk bekerjasama dengan Kerajaan Perpaduan.

Bahkan, beliau berkata, perkara itu tidak pernah dibincangkan secara rasmi dalam kalangan 19 pemimpin parti yang menganggotai Kerajaan Perpaduan.

“Tidak juga pernah dibincangkan di kalangan pengerusi gabungan parti-parti dalam Kerajaan Perpaduan, jika ada pun yang mendakwa kononnya bertemu dengan pemimpin atau lapisan kepimpinan parti berkenaan, itu kami tidak anggap sebagai perjumpaan rasmi dan tidak ada satu gerakan dibuat ke arah itu.

“Hakikatnya kestabilan politik yang sedang wujud di Malaysia (penting) walaupun kita berbeza pendirian dan pendapat. Ia harus diraikan mengikut tatasusila menangani perbezaan pendapat, kalau mereka faham tentang aspek berkenaan,” katanya seperti dilapor media tempatan, hari ini.

Ahmad Zahid berkata, berdasarkan pengalaman sebelum ini, tidak ada satu parti yang bekerjasama membentuk Kerajaan Perpaduan akan mempercayai PAS, khususnya mengenai dakwaan dibuat.

“Oleh demikian apa pun dakwaan yang dikeluarkan mana-mana pihak yang perasan mereka sangat-sangat diperlukan mereka harus memperlihatkan dan terjemahnya menerusi perbahasan di Parlimen atau ketika akta-akta tertentu dibentangkan atau pada sidang akan datang.

“Saya serik dengan parti berkenaan, parti ini mereka berkahwin mutaah (sementara) dalam bidang politik.

“Dalam kalangan kami tidak ada yang percaya kepada mereka setelah mereka tidak mengotakan janji dan piagam sebelum ini,” katanya.

Terdahulu, Presiden PAS, Tan Sri Abdul Hadi Awang mendakwa beberapa individu daripada Kerajaan Perpaduan menawarkan parti itu menyertai Kerajaan Perpaduan.

Perkara sama turut disuarakan oleh Timbalan Presiden PAS, Datuk Seri Tuan Ibrahim Tuan Man semalam.

Bagaimanapun, Perdana Menteri, Datuk Seri Anwar Ibrahim menegaskan tawaran berkenaan tidak pernah wujud dan bukan datang daripadanya.


Rakyat mesti patuh, taat kepada kepimpinan baharu: Mufti Kelantan

KOTA BHARU, 15 Muharram 1443H, Selasa – Rakyat di negara ini diseru agar memberi kepatuhan dan ketaatan kepada kepimpinan baharu Datuk Seri Ismail Sabri Yaakob sebagai Perdana Menteri kesembilan, kata Mufti Kelantan, Datuk Mohamad Shukri Mohamad.

Mohamad Shukri berkata, mengikut peraturan Islam, orang Islam mesti berpegang teguh kepada apa-apa yang telah diputuskan terutamanya sekiranya keputusan telah dilaksanakan.

“Masing-masing perlu memberi kepatuhan dan ketaatan kepada kepimpinan baharu dan mengikut kaedah pun apabila satu keputusan telah dibuat sekiranya timbul pertikaian kita perlu tunduk kepada majoriti.

“Saya turut berharap kepimpinan baharu Perdana Menteri, dapat memberi dua perkara yang diharapkan oleh rakyat iaitu penyelesaian yang besar mengenai kesihatan dan juga perkembangan ekonomi. Sekiranya kesihatan dan ekonomi kembali pulih maka aktiviti keagamaan pun dapat dipulihkan,” katanya.

Beliau berkata demikian selepas sidang media Laporan Khas Terimaan dan Perbelanjaan Majlis Agama Islam Kelantan (MAIK) bagi Januari hingga Jun 2021 di sini semalam, ketika diminta memberi ulasan dan pandangan mengenai pelantikan Ismail Sabri sebagai Perdana Menteri yang baharu.

Mohamad Shukri berkata, beliau turut menyambut baik hasrat Perdana Menteri untuk menjadikan negara Malaysia sebagai konsep Keluarga Malaysia.

“Konsep itu sangat positif yang rakyat semua dapat merasa sebagai satu keluarga besar selain sekiranya ada apa-apa permasalahan yang timbul kita dapat selesaikan secara berkeluarga.

“Kita mendoakan Datuk Seri Ismail Sabri Yaakob diberikan kesihatan taufik dan hidayah sekali gus dapat memimpin negara Malaysia dengan baik,” katanya. – Bernama


‘Pelawak’ buka aurat, hina Islam jatuhkan maruah wanita

BANGI, 15 Zulhijjah 1443H, Jumaat – Tindakan wanita yang tular kerana menanggalkan pakaian dan tudung selepas mengaku muslim serta menghafal 15 juzuk al-Quran bukan sahaja mempersenda agama Islam, tetapi merendahkan martabat sendiri.

Ketua Wanita Ikatan Muslimin Malaysia (ISMA), Dr Suriani Sudi berkata, wanita yang mengaku dirinya pelawak itu turut menjatuhkan maruahnya sebagai seorang wanita muslimah apabila telah mendedahkan auratnya di hadapan orang ramai tanpa segan silu.

Lebih dikesalkan, katanya, apabila didapati latar belakang keluarga wanita tersebut menitikberatkan pendidikan agama.

“Keluarga yang menitikberatkan penjagaan aurat dengan penekanan memakai tudung dan stokin sedari kecil. Malah dihantar pula ke sekolah agama dan menghafal al-Quran.

“Inilah cabaran yang perlu dihadapi oleh kita masyarakat Islam kini. Cabaran pemikiran yang menyerang secara halus.

“Pemikiran liberal dan Barat yang boleh membuatkan seseorang rasa tidak bersalah dalam melakukan maksiat atas nama hak kebebasan,” katanya dalam satu kenyataan, hari ini.

Dr Suriani berkata, keadaan ini menunjukkan pengaruh hak kebebasan manusia yang bertunjangkan humanisme semakin meresap masuk ke dalam masyarakat Islam.

Katanya, pemikiran sebegini yang membuatkan seseorang merasakan bahawa agama tiada nilai.

Malah, mereka berasa bangga pula apabila mempersenda dan mempermainkan agama Islam serta langsung tidak rasa bersalah atas tindakan yang dilakukan.

“Inilah yang ingin dicapai oleh golongan liberal. Menjauhkan umat Islam dari ikatan agama yang sebenar. Meleraikan satu persatu ikatan iman dan Islam dalam diri seseorang hingga akhirnya keluar dari Islam.

“Untuk itu, dalam mendalami Islam, umat Islam juga perlu kenal siapakah musuh dan apakah perancangan mereka agar kita kenal dan berhati-hati dalam setiap langkah kita,” katanya.

Terdahulu, wanita tersebut yang bernama Siti Nuramirah Abdullah, 26, mengaku tidak bersalah di Mahkamah Sesyen atas tuduhan menghina agama Islam.

Dia didakwa mengikut Seksyen 298A Kanun Keseksaan kerana menyebabkan suasana tidak harmoni dalam kalangan umat Islam ketika membuat persembahan di Crackhouse Comedy Club, Taman Tun Dr Ismail pada 4 Jun.

Wanita tersebut, minta dibicarakan, selepas didakwa menyebabkan permusuhan dan kebencian di bawah Seksyen 298A Kanun Keseksaan.

Jika sabit kesalahan, dia boleh dikenakan hukuman penjara antara dua hingga lima tahun.


MP kerajaan, pembangkang setuju lanjutan moratorium hingga Jun 2021

KUALA LUMPUR, 24 Rabiulawal 1442H, Selasa – Beberapa Ahli Parlimen daripada blok kerajaan dan pembangkang hari ini senada bersetuju mengenai cadangan pelanjutan moratarium sehingga Jun 2021 dimasukkan dalam Belanjawan 2021 dalam usaha membantu rakyat mendepani kesan pandemik COVID-19.

Dalam perbahasan Rang Undang-undang Perbekalan 2021, Datuk Seri Ahmad Maslan (BN-Pontian) mencadangkan supaya selepas moratorium dalam tempoh enam bulan, mereka yang mempunyai pinjaman RM500,000 dan ke bawah diberi penangguhan automatik untuk tiga hingga enam bulan lagi jika COVID-19 belum pulih.

“Dengan itu, pinjaman berjumlah besar dan banyak oleh T20, dan syarikat besar dengan tersendiri terkecuali kerana keupayaan mereka dan pada masa sama kita boleh terus membantu rakyat yang memerlukan. Angka RM500,000 itu boleh diubah mengikut yang lebih sesuai berdasarkan jumlah paling ramai rakyat yang boleh dibantu,” katanya.

Selain itu, beliau mencadangkan inisiatif pengeluaran simpanan Kumpulan Wang Simpanan Pekerja (KWSP) daripada Akaun 1 secara bersasar, supaya dipendekkan tempohnya daripada 12 bulan iaitu RM500 sebulan kepada RM1,500 sebulan selama empat bulan menjadikan jumlahnya tetap RM6,000.

Turut senada perihal pelanjutan moratorium ialah Mohamad Sabu (PH-Kota Raja) yang mencadangkan kerajaan perlu membantu kelompok peniaga sektor perusahaan kecil dan sederhana (PKS) yang terjejas akibat wabak itu.

“Moratorium kita setuju supaya dilanjutkan pada bulan Jun akan datang kerana mereka menghadapi masalah yang begitu besar. Begitu juga syarikat Perusahaan Kecil dan Sederhana, mereka tak mampu bayar gaji pekerja. (Jadi) Kerajaan harus memberi bantuan kepada pekerja itu sekurang-kurangnya RM1,200 sebulan untuk terus hidup sehingga selesai masalah pandemik (COVID-19),” katanya ketika berbahas.

Mohamad yang turut menyentuh mengenai peruntukan RM85.5 juta kepada Jabatan Hal Ehwal Khas (Jasa), berkata peruntukan itu sepatutnya disalur untuk membela nasib rakyat.

Beliau dan Lim Guan Eng (PH-Bagan) menegaskan peruntukan yang diterima Jasa menerusi Belanjawan 2021, harus ditolak.

Lim ketika membahaskan Belanjawan 2021 pula berkata beliau dan Ahli Parlimen lain bersedia untuk menolak Jasa agar ia tidak diluluskan.

Seramai tujuh Ahli Parlimen mengambil bahagian pada hari kedua perbahasan Belanjawan 2021.

Sesi perbahasan hari ini dimulakan oleh Datuk Seri Najib Tun Razak (BN-Pekan) yang diberi masa 90 minit sebagai wakil blok kerajaan, diikuti Lim Guan Eng (PH-Bagan); Datuk Azizah Mohd Dun (Bersatu-Beaufort); Mohamad Sabu (PH-Kota Raja); Datuk Seri Ahmad Maslan (BN-Pontian); M.Kulasegaran (PH-Ipoh Barat); dan Datuk Wilson Ugak Kumbong (GPS-Hulu Rajang).

Persidangan dewan bersambung esok.-  Bernama


Mohammadin celupar! PDRM perlu ambil tindakan tegas

BANGI, 4 Safar 1442H, Selasa – Polis Diraja Malaysia (PDRM) perlu mengambil tindakan tegas ke atas calon Parti Warisan Sabah (Warisan), Datuk Mohamaddin Ketapi yang mengaitkan insiden pencerobohan di Lahad Datu pada tahun 2013 sebagai sandiwara negara.

Presiden Persatuan Kebajikan Darul Islah (Perkid), Ustaz Masridzi Sat menyifatkan pemimpin bermulut celupar itu perlu dipanggil, disiasat serta didakwa.

“Jangan Asri Burger tegur bab solat bukan main ‘melantun’ lagi tapi bila ada yang hina ATM (Angkatan Tentera Malaysia) dan PDRM serta rakan-rakan yang terkorban berjuang di Sabah, senyap je,” katanya sinis.

Terdahulu, tular satu video ucapan bekas menteri Pakatan Harapan (PH) itu yang mendakwa pencerobohan di Lahad Datu, kira-kira tujuh tahun lalu hanyalah sandiwara.

Dalam video berdurasi lebih satu minit itu juga memperlihatkan Mohamaddin turut seperti memperlekehkan insiden Tanduo.

Berdasarkan video ucapannya itu, calon Dewan Undangan Negeri (DUN) Segama itu juga menganggap anggota keselamatan bukan ‘berperang’ dengan pengganas, sebaliknya hanya berperang dengan ayam dan anjing.

Bagaimanapun, Mohamaddin dilaporkan memohon maaf kepada anggota keselamatan dan mendakwa ucapan beliau dalam klip video itu sudah disalah erti.

Katanya, beliau tidak berniat memperkecil atau menghina anggota keselamatan yang berjuang menjaga kedaulatan negara daripada pencerobohan.


Israel seksa mental, fizikal 40 tahanan wanita Palestin

RAMALLAH, 20 Zulhijjah 1442H, Jumaat – Kira-kira 40 tahanan wanita Palestin di penjara Israel berdepan pengalaman teruk ekoran menjadi mangsa penderaan dan penyeksaan mental serta fizikal oleh rejim pengganas itu.

Perkara berkenaan didedahkan Suruhanjaya Pembebasan Palestin (PLO) serta Suruhanjaya Tahanan dan Banduan pada Khamis.

Kumpulan itu mendedahkan bahawa 40 tahanan wanita mengalami pengalaman buruk dan sesi siasatan yang kejam di penjara negara tidak diiktiraf Israel.

Katanya, tahanan wanita bukan hanya mengalami penderaan psikologi tetapi juga dinafikan keperluan asas mereka.

Kumpulan itu merujuk keterangan bekas tahanan Mona Qa’dan, 50, dari Jenin di utara Tebing Barat, yang ditahan tiga bulan lalu.

Qa’dan menjalani sesi soal siasat 20 jam selama 22 hari berturut-turut bermula 8.30 pagi hingga jam 4 pagi keesokannya.

Dia bukan hanya digari, malah penyiasat Israel mencaci dan mengancam untuk menangkap ahli keluarganya yang lain.

Mangsa juga turut ditempatkan di sel yang kotor dan berbau busuk, selain permintaan untuk mendapat alat pembersih juga ditolak.

Suruhanjaya itu berkata, Qa’dan telah ditangkap rejim pengganas sebanyak enam kali dan pernah menghabiskan hidupnya selama lapan tahun di penjara Israel. – Agensi


Universiti awam di Afghanistan dibuka semula

KABUL, 1 Rejab 1443H, Khamis – Taliban mengesahkan kesemua universiti awam dibuka semula kepada pelajar perempuan di enam daripada 34 wilayah Afghanistan.

Langkah tersebut dilihat sebagai perjanjian utama kepada tuntutan masyarakat antarabangsa yang mahu melihat perubahan dalam pentadbiran baharu Taliban.

Sejak Taliban mengambil alih pentadbiran Ogos tahun lalu, masyarakat antrabangsa sedang memerhati sama ada Taliban mampu mengubah cara pentadbiran atau terus mengekalkan corak pentadbiran lama yang melarang wanita terlibat dalam dunia pendidikan dan pekerjaan.

Kementerian Kebudayaan dan Penerangan berkata, universiti awam di wilayah Nangarhar dan Kandahar kini dibuka untuk pelajar perempuan.

Namun, ia dilakukan secara berperingkat dan dimulakan hanya untuk pelajar lelaki sebelum diikuti wanita.

Terdahulu, jurucakap kepada kementerian Pendidikan Tinggi, Ahmad Taqqi berkata universiti awam turut dibuka kepada wanita di empat lagi wilayah – Helmand, Farah, Nimroz dan Laghman.

Biarpun universiti dibuka namun pelajar wanita dan lelaki tetap diasingkan, pelajar lelaki akan menghadiri kelas di waktu pagi manakala sebelah petang pula hanya dihadiri pelajar wanita.

Langkah tersebut selari dengan sistem pengasingan jantina yang diperkenalkan pentadbiran Taliban.

Awal minggu lalu, Abdul Haqqani yang dilantik sebagai Menteri Pendidikan berkata, universiti awam di Afghanistan termasuk Universiti Kabul akan dibuka kepada pelajar wanita dan lelaki bermula 26 Februari depan.

Semua tenaga pengajar dan pegawai dinasihatkan untuk menumpukan perhatian kepada tanggungjawab selain menyediakan kemudahan yang diperlukan kepada pelajar,” katanya menerusi klip video.

Misi Pertubuhan Bangsa-Bangsa Bersatu (PBB) menyambut baik pengumuman berkenaan dan menyifatkan pendidikan merupakan sesuatu penting kepada rakyat Afghanistan.

Malah, menegaskan setiap individu berhak mempunyai pendidikan sempurna. – Agensi


Amaran hujan berterusan di beberapa negeri

KUALA LUMPUR, 28 Jamadilawal 1443H, Ahad – Jabatan Meteorologi Malaysia (MetMalaysia) mengeluarkan amaran hujan berterusan peringkat bahaya, buruk dan waspada yang dijangka berlaku di kebanyakan negeri sehingga Selasa ini (4 Januari).

MetMalaysia dalam kenyataan hari ini memaklumkan negeri-negeri itu adalah Johor, Pahang, Negeri Sembilan, Melaka, Sabah, Kelantan, Terengganu, Perak, Selangor, Kuala Lumpur dan Putrajaya.

Amaran hujan sangat lebat berterusan peringkat bahaya diramalkan di Johor membabitkan Daerah Tangkak, Muar, Batu Pahat, Pontian dan Johor Bahru hari ini.

Amaran hujan lebat berterusan (buruk) pula dijangka berlaku di Pahang melibatkan Jerantut, Maran, Kuantan, Bera, Pekan dan Rompin, selain seluruh Negeri Sembilan dan Melaka sehingga esok.

Ia turut melibatkan lima daerah di Johor iaitu Segamat, Kluang, Mersing, Kulai dan Kota Tinggi, serta Sabah iaitu di Sandakan (Telupid, Beluran dan Sandakan) dan Kudat.

Menurut kenyataan itu lagi, hujan berterusan (waspada) dijangka berlaku di Kelantan, Terengganu dan Pahang melibatkan Cameron Highlands, Lipis, Raub, Bentong dan Temerloh, manakala di Sabah pula melibatkan Pantai Barat (Tuaran, Ranau dan Kota Belud) dan Sandakan (Kinabatangan) sehingga Selasa.

Situasi sama turut dijangka berlaku di Perak melibatkan Manjung, Kinta, Perak Tengah, Kampar, Bagan Datuk, Hilir Perak, Batang Padang dan Muallim, selain Selangor, Kuala Lumpur dan Putrajaya yang akan berterusan sehingga esok. – Bernama


Zionis zalim roboh rumah pengawal Masjid al-Aqsa

RAMALLAH, 11 Rejab 1442H, Selasa – Rejim pengganas Israel bertindak zalim merobohkan rumah ketua pengawal Masjid al-Aqsa, Fadi Aliyan di kampung Al-Issawiya di Baitulmaqdis yang diduduki, lapor agensi berita.

Keluarga Aliyan berkata, penjajah Israel telah memberitahu mereka mengenai rancangan untuk merobohkan rumah itu pada akhir Februari ini.

Keluarga itu berkata, mereka sudah tiada kudrat untuk menentang tindakan perobohan berkenaan dari sudut undang-undang, apabila mahkamah Israel menolak permohonan peguam seminggu lalu.

Bukan hanya diroboh, mereka memberitahu bahawa Israel turut mengenakan jumlah denda yang tinggi sebelum mengeluarkan notis perobohan atas alasan pembinaan tanpa permit.

Rumah dua tingkat yang dibina kira-kira 10 tahun lalu boleh memuatkan 17 orang – kebanyakannya wanita dan kanak-kanak.

Tindakan negara haram ke atas wilayah yang dijajah menyukarkan bagi rakyat Palestin untuk mendapatkan kebenaran membina bangunan di Baitulmaqdis Timur, menyebabkan kebanyakan mereka hilang tempat tinggal.-  Agensi


‘PN tak stabil, tengkuk sampai ekor bersimpang siur penuh onak duri’

Oleh Ainul Illia Meor Suzurudin

BANGI, 18 Zulkaedah 1441H, Khamis – Kerajaan Perikatan Nasional (PN) pimpinan Tan Sri Muhyiddin Yassin nampak semakin tidak stabil, kata Setiausaha Agung Majlis Perundingan Melayu, Datuk Dr Hassan Mad.

“Macam mana nak stabil jika hanya kepala yang lurus, tengkuk sampai ke ekor semua bersimpang-siur mengait duri dan onak, mencari penyakit.

“UMNO juga makin tak stabil, terus bergelora, sebabnya parti itu sudah jadi parti banyak kepala, banyak mulut.

“Muafakat Nasional (MN) pula nampak stabil tetapi sebenarnya tidak. Penyatuan Ummah 914 dah cukup indah dan murni,” katanya ketika dihubungi Ismaweb.net, hari ini.

Pada masa sama, beliau turut melihat UMNO bagaikan lebih rela menyusukan kera di hutan, menanakkan nasi dagang nan lalu.

Bahkan, parti ‘keramat Melayu’ itu juga lebih rela menggendong babi hutan sekali pun tangan calar digigit.

“PAS pula reda segera dimadu, belum sempat berbulan-madu. Lenyaplah Penyatuan Ummah, selamatlah BN dek lahirnya MN.

“MN sekadar stabil pada zahir. Tempik MCA disulam kelentong MIC mampu pukau UMNO,” katanya.

Pada masa sama, beliau berkata, politik Melayu pada hakikatnya tidak mampu menahan kesakitan renjatan norma politik baru, kerana perjuangan mereka bukan lagi berdasarkan ideologi menjaga kepentingan bangsa agama dan negara.

“Norma baru politik ialah segala benda yang ada dalam dunia boleh dipolitikkan dan kemudian diperdagangkan. Maksud saya ialah bila sesuatu itu boleh dipolitikkan maka ia boleh diperdagangkan.

“Etika dan integriti adalah contoh terbaik. Kedua-duanya ada nilai komersil untuk dipolitikkan dan diperdagangkan.

“Contohnya, calon yang tak terpilih bertanding adalah produk politik paling berharga untuk dipancing pihak lawan. Akan diheret sama semua penyokongnya melompat menyokong seteru politiknya. Ini sukan lompat penyokong politik namanya.

“Yang bertanding dan menang, pun ada nilai komersilnya tersendiri dengan gaya lompatannya sebagai YB,” katanya.


Dokumen palsu: Bekas penolong pegawai kesihatan didenda

KUALA LUMPUR, 10 Rejab 1442H, Isnin – Akibat mengemukakan penyata tuntutan bekerja lebih masa palsu enam tahun lepas, seorang bekas penolong pegawai kesihatan dijatuhi hukuman denda RM12,500 oleh Mahkamah Sesyen di sini, hari ini.

Hakim Rozina Ayob menjatuhi hukuman itu terhadap Mohd Johan Fazlan Sa’adon, 42, selepas dia mengaku bersalah atas lima pertuduhan yang dibacakan terhadapnya oleh jurubahasa mahkamah.

Mahkamah menjatuhkan hukuman denda RM2,500 bagi setiap pertuduhan dihadapi tertuduh dan memerintahkannya dipenjara 15 bulan sekiranya dia gagal membayar denda berkenaan. Tertuduh membayar denda.

Mengikut pertuduhan pertama hingga kelima, tertuduh yang ketika kejadian bekerja di Bahagian Kawalan Penyakit, Kementerian Kesihatan Malaysia di Putrajaya didakwa dengan curangnya mengemukakan beberapa set dokumen penyata tuntutan bekerja lebih masa yang diketahuinya adalah palsu bagi bulan Mei hingga Sept 2015 yang keseluruhannya berjumlah RM3,352.06.

Kesemua kesalahan itu didakwa dilakukan di Pejabat Unit Gaji, Bahagian Khidmat Pengurusan, Kementerian Kesihatan Malaysia, Putrajaya antara Jun hingga Okt 2015, mengikut Seksyen 471 Kanun Keseksaan dan boleh dihukum di bawah Seksyen 465 kanun sama yang memperuntukkan hukuman penjara maksimum dua tahun atau denda atau kedua-duanya.

Pendakwaan dikendalikan Pegawai Pendakwa Suruhanjaya Pencegahan Rasuah Malaysia (SPRM) Abd Muntaqim Abdul Aziz manakala tertuduh diwakili peguam Nur Fazrin Ahmad. -Bernama


Siri I: Reformasi politik

SUASANA politik hari ini sangat membimbangkan apabila masing-masing parti bersedia mengorbankan idealisme perjuangan semata-mata untuk mendapatkan kuasa. Sumpah seranah terhadap parti lawan sebelum pilihan raya akhirnya terpaksa dijilat semula.

Kenyataan-kenyataan diubah sesuka hati dan menyalahkan wartawan kononnya kerana silap melapor dan rakyat tersilap faham. Rakyat sentiasa tertipu dan ditipu oleh munafik politik. Mungkin mereka mendapat kuasa tetapi yang akan menimpa sengsara adalah rakyat dan negara.

Jika sistem politik ini tidak berubah dan dibiarkan ditentukan oleh politikus haiwanan maka sistem negara yang lainnya akan terus rosak.

Kalau kita imbas kembali, sebelum Parlimen dibubarkan antara isu yang hangat diperkatakan ialah tetang tarikh pembubaran Parlimen. Ada yang ingin disegerakan dan ada yang mahu dilambatkan.

Tekanan demi tekanan dikenakan kepada PM ketika itu sehingga setiap temuramah yang dibuat maka PM akan ditanya soalan berkaitan.

Ketidaktentuan tarikh pembubaran perlimen ini bukan sahaja menyebabkan keadaan politik tidak stabil malah pebur asing juga cuak untuk datang.

Bajet yang dibentang terpaksa dibuat kembali dan akan dibentangkan semula pada bulan Februari depan.

Apakah ini tidak membazir masa dan tenaga penjawat awam? Peniaga-peniaga koporat pun terpaksa menangguh keputusan-keputusan besar kerana bimbang akan tersalah langkah.

Projek-projek pula terpaksa ditangguhkan kerana bimbang akan berlaku pertukaran kerajaan dan polisi pentadbiran. PM pula menggunakan kuasa penentuan tarikh pembubaran ini sebagai alat untuk menekan pembangkang dan menjadikan ia sebagai bahan politik. Cuba bayangkan, kalau Tarikh pembubaran pun boleh dijadikan bahan mainan politik, apatah yang lain.

Untuk menyelesaikan kemelut ini dan berlaku adil kepada semua pihak maka adalah amat wajar TARIKH PEMBUBARAN PARLIMEN ATAU TARIKH PILIHANRAYA INI DITETAPKAN AWAL BUKAN PREROGATIF PM SEMATA.

Dalam hal ini penentuan tarikh tersebut boleh dibincang dan dipersetujui dalam Dewan Rakyat. Biar rakyat, parti pembangkang, pelabur asing, syarikat-syarikat koporat faham dan tahu tarikh pilihanraya hadapan. Semua pihak berhak tahu bila PRU akan diadakan demi kesejahteraan negara.

Apa yang berlaku baru-baru ini perlu diambil pengajaran sehingga berlaku tarikh-tarikh yang berbeza antara pusat dan negeri serta antara negeri sesama negeri. Rakyat penat, duit kerajaan habis secara tidak wajarnya, SPR juga akan lebih tertekan dengan bebanan yang tidak perlu. Majlis Raja-Raja akan terbeban.

Apa masalahnya kalau tarikh itu ditetapkan awal? Kenapa nasib 33 juta rakyat ditentukan oleh hanya seorang manusia?

Renungkanlah. Selamat tahun baharu.

Aminuddin Yahaya
1 Januari 2022


Penutupan Jalan Sungai Besi ditangguhkan: DBKL

BANGI, 17 Muharam 1445H, Jumaat – Penutupan Jalan Sungai Besi menghala ke Sungai Besi atau Petaling Jaya (berhadapan Fraser Business Park) dan Bulatan Loke Yew ditangguhkan sehingga diberitahu kelak.

Dewan Bandaraya Kuala Lumpur (DBKL) berkata, penutupan jalan berkenaan yang ditutup selama setahun dibatalkan.

“Dimaklumkan bahawa DBKL menangguhkan penutupan Jalan Sungai Besi menghala ke Sungai Besi/Petaling Jaya (berhadapan Fraser Business Park) dan Bulatan Loke Yew sehingga diberitahu kelak.

“Kenyataan media bertarikh 1 Ogos 2023 oleh DBKL mengenai penutupan jalan berkenaan yang dijadualkan bermula 5 Ogos 2023 sehingga 4 Ogos 2024, adalah dibatalkan.

“Pengguna jalan raya di laluan berkenaan boleh melalui laluan itu seperti biasa,” katanya dalam kenyataan, hari ini.

Terdahulu, DBKL memaklumkan, jalan berkenaan sepatutnya ditutup bermula Sabtu sehingga 4 Ogos 2024 bagi membolehkan kerja-kerja pengubahsuaian dan pembinaan jambatan di Bulatan Loke Yew.


Mesir-Qatar teruskan hubungan diplomatik sejak krisis Teluk berakhir

KAHERAH, 8 Jamadilakhir 1442H, Khamis – Mesir bersetuju untuk meneruskan hubungan diplomatik dengan Qatar, menurut Kementerian Luar semalam.

“Republik Arab Mesir dan negara Qatar telah bertukar dua nota rasmi hari ini (20 Januari), di mana kedua-duanya bersetuju untuk meneruskan hubungan diplomatik,” kata kementerian itu menerusi kenyataan.

Pada Isnin, penerbangan terus pertama antara Qatar dan Mesir serta Emiriah Arab Bersatu (UAE) beroperasi semula setelah krisis Teluk selama lebih tiga tahun berakhir.

Mesir adalah sebahagian daripada negara Teluk Arab yang memutuskan hubungan diplomatik dan ekonomi dengan Qatar pada Jun 2017.

Empat negara – termasuk Arab Saudi, UAE dan Bahrain – menuduh Qatar menyokong keganasan dan mempunyai kaitan dengan Iran sebelum menguatkuasakan sekatan darat, udara dan laut dengan negara itu.

Tuduhan berkenaan bagaimanapun dinafikan oleh Qatar sehingga kini. Keempat-empat negara berkenaan kini mengumumkan pembukaan semula ruang udara mereka ke Qatar.

Sebanyak 300,000 rakyat Mesir mula membuat perjalanan pulang, selepas ramai yang terkandas ketika konflik berlaku, menurut statistik rasmi.

Dalam pada itu, Menteri Luar Qatar, Sheikh Mohamed bin Abdulrahman Al Thani memaklumkan perkembangan dalam dialog antara Doha dengan UAE.

“Terdapat beberapa perbincangan, dan kita berharap dapat melanjutkannya serta bersedia menangani masalah antara mereka dengan Qatar atau kita dengan UAE.

“Kita juga telah membenarkan penerbangan (ke UAE),” katanya. – Agensi


Istiqamah dalam isu halal, haram dengan dahulukan BMF!

BANGI, 30 Rabiulawal 1442H, Isnin – Umat Islam di negara ini diingatkan untuk sentiasa istiqamah dalam isu halal dan haram dengan mengutamakan barangan keluaran muslim.

Buy Muslim First (BMF) wajar diberikan keutamaan kerana tidak logik seorang muslim akan menghidangkan sesuatu yang haram kepada pelanggannya.

Secara lumrahnya, Pertubuhan-Pertubuhan Pembela Islam (PEMBELA) menegaskan, umat Islam mempunyai perasaan geli terhadap bahan-bahan makanan yang haram.

Lebih-lebih lagi, tambah pertubuhan bukan kerajaan (NGO) itu, apabila bahan makanan haram dimasak dan dihidang untuk dijual.

“Lagi pun, pertimbangan seorang muslim adalah dosa dan pahala. Sesuatu yang haram adalah perkara yang membawa kepada dosa.

“Di mana logiknya seorang muslim akan menghidangkan sesuatu yang haram kepada pelanggannya?

“Maka, utamakan produk muslim dalam kehidupan kita kerana pasti banyak kebaikannya. InsyaAllah. Amalkan BMF dengan penuh keyakinan, “ katanya dalam satu kenyataan.


Aktivis wanita Palestin dilarang memasuki Masjid al-Aqsa

BAITULMAQDIS, 19 Zulhijjah 1443H, Selasa – Seorang aktivis wanita Palestin dilarang memasuki Masjid al-Aqsa untuk tempoh seminggu dalam beberapa siri larangan yang berterusan sepanjang tahun oleh tentera pengganas negara haram Israel, lapor sumber tempatan.

Khadija Khweis, seorang ibu kepada lima cahaya mata dari al-Tur, kejiranan di Timur Baitulmaqdis ditahan pasukan keselamatan rejim Zionis ketika berada berhampiran salah satu pintu masuk utama ke Masjid al-Aqsa.

Selepas beberapa jam disoal siasat dan ditahan di balai polis di sini, wanita berusia 45 tahun itu kemudian dibebaskan.

Bagaimanapun dengan syarat wanita berkenaan tidak dibenarkan memasuki kawasan Masjid al-Aqsa sepanjang tempoh seminggu ini.

Khadija merupakan seorang daripada aktivis yang aktif di Masjid al-Aqsa dan dia telah beberapa kali dilarang untuk memasuki kawasan berkenaan.

Kali pertama wanita cekal itu dilarang memasuki masjid berkenaan ialah pada 2011, iaitu dalam tempoh beberapa hari serta bulan dan jumlah keseluruhan larangan adalah selama lapan tahun.

Dia juga bukan sahaja dilarang untuk memasuki kawasan masjid berkenaan tetapi juga dilarang melancong ke luar negara selain terpaksa berjauhan dengan suaminya dan meninggalkan kediamannya di al-Tur.

Malah, khadija juga perlu berpindah ke Tebing Barat berikutan tidak mempunyai surat pemastautin di Timur Baitulmaqdis. – Agensi


India pertimbang perintah berkurung, jerebu makin teruk

NEW DELHI, 9 Rabiulakhir 1443H, Ahad – Ketua Menteri Delhi, Arvind Kejriwal mengumumkan langkah kecemasan berikutan keadaan jerebu semakin membimbangkan.

Langkah berkenaan dikeluarkan selepas mesyuarat tergempar di mana kerajaan akan membentangkan cadangan perintah berkurung.

“Perintah berkurung akibat pencemaran tidak pernah berlaku sebelum ini, sekiranya dilaksanakan ia langkah yang ekstrem,” katanya.

Tegas beliau, sekolah dan kolej akan ditutup selama seminggu bagi mengelakkan kanak-kanak menghidu udara yang tercemar.

Begitu juga kerja-kerja pembinaan juga akan dihentikan selama empat hari sehingga 17 November bagi mengurangkan kesan jerebu di kawasan terbuka.

Beliau pada masa sama mengarahkan semua pejabat kerajaan bekerja dari rumah, manakala pihak swasta dinasihatkan langkah yang sama.

Mahkamah Persekutuan sebelum ini mencadangkan supaya perintah berkurung dilaksanakan bagi menangani masalah krisis kualiti udara.

Tahap pencemaran udara di Delhi meningkat berikutan pembakaran besar-besaran di negeri jiran dan menyeru semua pihak berkepentingan bekerjasama untuk memeranginya.

Katanya, situasi berkenaan bukan masa sesuai untuk menuding jari mencari kesalahan sesiapa, sebaliknya kerajaan hanya mahu memastikan rakyat berada dalam keadaan sempurna. – Agensi


‘Isu sebenar bukan rundingan terus tapi integriti’

BANGI, 6 Muharram 1442H, Selasa – Pendedahan salah laku Pakatan Harapan (PH) ketika memerintah, tidak membuktikan integriti kerajaan Perikatan Nasional (PN).

Semalam, Menteri Kewangan, Datuk Seri Tengku Zafrul Tengku Abdul Aziz mendedahkan sebanyak 101 projek telah ditawarkan secara rundingan terus sepanjang pemerintahan PH.

Berdasarkan rekod, Tengku Zafrul berkata, semua projek berkenaan membabitkan nilai RM6.61 bilion, yang dibuat secara rundingan terus oleh Kementerian Kewangan ketika kerajaan PH.

Beliau menjelaskan bahawa kerajaan melaksanakan perolehan projek kerajaan secara persaingan terbuka melalui kadar perolehan, antaranya sebut harga, tender terbuka atau tender terbuka pra-kelayakan.

Mengulas perkara itu, Naib Presiden Barisan Jemaah Islamiyah Se-Malaysia (BERJASA), Ustaz Mohd Hazizi Ab Rahman berkata, isu sebenar bukanlah mengenai pendedahan dibuat Tengku Zafrul, sebaliknya berkaitan integriti.

Beliau menyifatkan tiada apa yang menarik daripada pendedahan mengenai rundingan terus PH itu.

“Penyokong PH tertipu? Cerita lama. Isu sebenar bukan rundingan terus atau tender terbuka, tapi integriti.

“BN jatuh sebab integriti. PH jatuh pun sebab sama. Cakaplah apa pun, bangkai gajah tak boleh disorok.

“PN tak boleh tunjuk integriti dengan melondehkan PH. Vaping dalam Parlimen dan tidak kuarantin – contoh cerita integriti PN masih samar,” katanya dalam kenyataan, hari ini.

Suruhanjaya Pencegahan Rasuah Malaysia (SPRM) dalam satu kenyataan memaklumkan akan mendapatkan senarai 101 projek daripada Kementerian Kewangan.

Pada masa sama, satu kajian menyeluruh akan dibuat bagi menentukan sama ada wujud unsur rasuah, penyelewengan dan salah guna kuasa berhubung perkara itu.


Kerajaan takkan mansuh sekolah vernakular

KUALA LUMPUR, 6 Muharram 1442H, Selasa – Meskipun diasak pelbagai pihak untuk memansuhkan sekolah vernakular, namun kerajaan hari ini memberi jaminan tidak akan berbuat demikian.

Menteri Perpaduan Negara, Datuk Halimah Sadique berkata, keputusan besar itu diambil demi mewujudkan perpaduan dalam kalangan masyarakat.

Katanya, usaha memupuk perpaduan dalam kalangan masyarakat majmuk di Malaysia mampu dilaksanakan dengan menggunakan pendekatan lain.

“Oleh itu, kita jalin kerjasama strategik dengan tiga kementerian lain, iaitu Kementerian Pendidikan (KPM), Kementerian Pendidikan Tinggi (KPT) serta Kementerian Komunikasi dan Multimedia (KKMM).

“Ini kerana dalam usaha untuk kita kukuhkan perpaduan, ia harus bermula dari asas, justeru penghayatan rukun negara perlu dilaksanakan daripada pendidikan awal kanak-kanak. Kita sudah tubuhkan jawatankuasa teknikal, dipengerusikan Ketua Setiausaha Kementerian Perpaduan (Datuk Wan Suraya Wan Mohd Radzi) dan tiga kementerian lain.

“Selain itu, kita sudah gerakkan penubuhan Kelab Rukun Negara yang setakat ini ada 6,621 kelab di sekolah rendah dan menengah, termasuk sekolah jenis Tamil dan sekolah jenis Cina,” katanya seperti dipetik media tempatan.

Beliau menjawab soalan tambahan Teo Nie Ching berhubung cadangan untuk mengubah sistem pendidikan negara, berikutan dakwaan sebelum ini bahawa bibit perpecahan mula meruncing di sekolah vernakular.

Halimah menambah, kerajaan ketika ini turut menggiatkan inisiatif untuk menyuntik kesedaran berhubung kepentingan perpaduan dengan menghayati aspek Rukun Negara bermula di peringkat awal.


PKP: Kelantan sokong kompaun naik demi sedarkan masyarakat

KOTA BHARU, 21 Jamadilakhir 1442H, Rabu – Kerajaan negeri Kelantan menyokong cadangan untuk menaikkan nilai kompaun yang lebih tinggi kepada pesalah yang ingkar dan melanggar prosedur operasi standard (SOP) Perintah Kawalan Pergerakan (PKP).

Menteri Besarnya Datuk Ahmad Yakob berkata pelaksanaan cadangan menerusi pindaan Akta 342 itu bertepatan dengan keperluan semasa termasuklah jumlah kompaun maksimum RM1,000 di bawah akta berkenaan.

“Saya bersetuju nilai kompaun dinaikkan, kita bukan nak kompaunkan rakyat (menyusahkan rakyat)… tetapi untuk menimbulkan rasa tanggungjawab kepada mereka dalam usaha melandaikan (lekuk jangkitan) kes COVID-19 di negara ini,” katanya.

Beliau berkata demikian kepada pemberita ketika ditemui di Program Info On Wheels Kempen Pematuhan SOP COVID-19 di sini hari ini.

Menurutnya walaupun kes harian COVID-19 di Kelantan menunjukkan trend penurunan, pihaknya mendapati kepatuhan masyarakat terhadap SOP masih kurang, justeru beliau meminta rakyat mematuhi SOP supaya wabak itu dapat dikawal, sekali gus memulihkan ekonomi.

Semalam, Menteri Kanan (Keselamatan) Datuk Seri Ismail Sabri Yaakob dilapor berkata pihak Jabatan Peguam Negara sedang merangka draf cadangan bagi menaikkan nilai kompaun pesalah yang mengingkari SOP PKP. – Bernama


Najib Mikati mahu segera bentuk kerajaan baharu Lubnan

BEIRUT, 18 Zulhijjah 1442H, Rabu – Perdana Menteri Lubnan yang baharu, Najib Mikati hari ini mengatakan bahawa beliau berharap dapat membentuk kerajaan dalam masa terdekat, lapor Reuters.

Najib, seorang ahli perniagaan adalah orang ketiga yang dicalonkan sejak Hassan Diab mengundurkan diri setelah letupan di kawasan pelabuhan Beirut pada 4 Ogos tahun lalu sehingga mengorbankan lebih daripada 200 orang dan meratakan kawasan besar di bandar ini.

Kerajaan Hassan terus bertahan sebagai ‘caretaker government’ atau kerajaan sementara sejak itu, tetapi mata wang Lubnan kian jatuh, pekerjaan hilang dan bank turut membekukan akaun dalam krisis terburuk di negara itu sejak perang saudara 1975-90.

Najib telah mengadakan rundingan dengan parti-parti politik yang menurutnya ‘sebulat suara’ menyetujui perlunya mewujudkan kerajaan secepat mungkin untuk menyelamatkan negara yang dilanda krisis. – Agensi


Mengapa Ambiga kecam Menteri Agama?

MALAYSIAKINI melaporkan bagaimana Ambiga Sreenavasan mengecam tindakan Menteri Agama, Dr Zulkifli al-Bakri yang memberi kebenaran kepada Jabatan Agama Islam Wilayah untuk menangani isu transgender.

2. Malah apa yang lebih menyedihkan, Malaysiakini turut merekodkan kenyataan Ambiga yang agak mengelirukan iaitu beliau dipetik menyebut: “Menteri mengabsahkan gangguan, diskriminasi dan kekerasan terhadap komuniti transgender.”

Kenyataan ini seolah-olah menggambarkan Menteri Agama memberi kebenaran untuk JAWI melakukan gangguan kezaliman terhadap golongan transgender. Sedangkan menteri barangkali tidak bermaksud sedemikian.

3. Perhatikan bagaimana pemikiran liberal mengubah naratif mencegah kemungkaran dengan menjadikannya seakan sesuatu perkara yang salah dan zalim. Sedangkan dalam Islam, mencegah kemungkaran adalah satu perkara yang amat dituntut.

4. Perhatikan juga bagaimana golongan liberal melihat kemungkaran dengan neraca yang berbeza. Pada liberal, hak peribadi lebih utama dari hak yang telah ditentukan oleh Allah. Mereka mempertahankan hak peribadi seorang transgender untuk kekal dalam kecelaruan diri mereka sedangkan Rasulullah membimbing kita dengan panduan yang jelas.

5. Dalam Islam, Rasulullah melarang seorang lelaki dari berperwatakan seperti wanita sedangkan golongan liberal memperjuangkan hak kebebasan individu untuk berpakaian seperti yang mereka kehendaki. Ini jelas bercanggah dengan hadis apabila Rasulullah melarang lelaki berpenampilan seperti wanita. Sabda Rasulullah:

لَعَنَ رَسُولُ اللهِ صَلَّى اللهُ عَلَيْهِ وَسَلَّمَ الْمُتَرَجِّلاتِ مِنَ النِّسَاءِ، وَالْمُخَنَّثِينَ مِنَ الرِّجَالَ

“Rasulullah melaknat wanita yang berperwatakan seperti lelaki dan lelaki yang berperwatakan seperti wanita.” (HR Ahmad, dinilai Sahih oleh al-Arna’ut)

6. Dalam al-Quran, Allah memuji orang-orang beriman yang mencegah kemungkaran. Bahkan Allah menyifatkan mereka sebagai umat yang terbaik sekiranya mereka mencegah kemungkaran. Firman Allah:

كُنتُمْ خَيْرَ أُمَّةٍ أُخْرِجَتْ لِلنَّاسِ تَأْمُرُونَ بِالْمَعْرُوفِ وَتَنْهَوْنَ عَنِ الْمُنكَرِ

“Kamu adalah sebaik-baik umat yang dilahirkan bagi (faedah) umat manusia, (kerana) kamu menyuruh berbuat segala perkara yang baik dan melarang daripada segala perkara yang salah (buruk dan keji).” (Surah Ali Imran: 110)

7. Inilah bahana kecelaruan pemikiran liberal yang diperjuangkan oleh sebahagian kita dalam masyarakat. Malah ada pula yang terperdaya dengan slogan perjuangan hak asasi kemanusiaan seperti ini. Lebih menyedihkan ada juga di kalangan muslim yang berfikiran dengan pemikiran liberal yang rosak sebegini.

Semoga Allah membimbing kita.

Dr Ahmad Sanusi Azmi

Penafian: Artikel ini adalah pandangan penulis. Ia tidak mewakili pendirian rasmi Ikatan Muslimin Malaysia (Isma), mahupun Ismaweb.net.


Agong berangkat hadir hari kedua Mesyuarat Majlis Raja-raja ke-258

KUALA LUMPUR, 6 Syaaban 1443H, Khamis – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini berangkat menghadiri hari kedua Mesyuarat Majlis Raja-Raja ke-258 di Istana Negara.

Mesyuarat yang bermula semalam itu dipengerusikan Sultan Terengganu, Sultan Mizan Zainal Abidin.

Mesyuarat kali ini berlangsung selepas kali terakhir diadakan pada 24 November dan 25 November 2021, yang dipengerusikan Sultan Kedah Al Aminul Karim, Sultan Sallehuddin Sultan Badlishah.

Turut berangkat ke mesyuarat itu ialah Raja Perlis Tuanku Syed Sirajuddin Putra Jamalullail, Sultan Selangor Sultan Sharafuddin Idris Shah, Sultan Perak Sultan Nazrin Shah, Yang Dipertuan Besar Negeri Sembilan Tuanku Muhriz Almarhum Tuanku Munawir dan Sultan Kedah Al Aminul Karim Sultan Sallehuddin Sultan Badlishah.

Selain itu, turut berangkat Pemangku Raja Pahang Tengku Hassanal Ibrahim Alam Shah Al-Sultan Abdullah dan Tengku Mahkota Kelantan Tengku Dr Muhammad Faiz Petra Sultan Ismail Petra.

Mesyuarat itu turut dihadiri Yang Dipertua Negeri Pulau Pinang, Melaka, Sabah dan Sarawak.

Pada mesyuarat itu, Raja-Raja Melayu diiringi Menteri Besar masing-masing, manakala Yang Dipertua Negeri diiringi Ketua-Ketua Menteri kecuali Sarawak yang diiringi Timbalan Premier. – Bernama


Hanya tambah beban, BERJASA persoal penyertaan Gerakan dalam PN

BANGI, 29 Jamadilakhir 1442H, Khamis – Ketua Wanita Barisan Jemaah Islamiah Se-Malaysia (BERJASA), Dr Rashidah Abdul Rahman menyifatkan penyertaan Parti Gerakan Rakyat Malaysia (Gerakan) ke dalam gabungan Perikatan Nasional (PN) sebagai sesuatu yang janggal.

Ini kerana, kata beliau, sebelum ini Perdana Menteri, Tan Sri Muhyiddin Yassin pernah menyatakan hasrat untuk menyatukan kepimpinan Melayu Islam dalam sebuah jemaah besar di bawah PN.

Muhyiddin yang juga Presiden Parti Pribumi Bersatu Malaysia (Bersatu) berkata, pemimpin-pemimpin Melayu Islam perlu melihat maslahah yang lebih besar atau seruan perpaduan Melayu ini akan selama menjadi retorik.

Namun, Dr Rashidah berkata, kini sebaliknya berlaku apabila PN menerima parti Gerakan ke dalam gabungan mereka kerana sejarah pimpinan parti serpihan MCA itu sering kali menolak agenda-agenda pemerkasaan Islam.

Katanya, ia sama sekali tidak dapat dipadam dalam sejarah Malaysia.

“Amat pelik bagaimana parti yang mengangkat slogan perjuangan ‘Melayu-Islam’ hari ini tiba-tiba boleh menerima parti yang lama menentang agenda-agenda pemerkasaan Islam dalam negara ini.

“Pemimpin Melayu Bersatu di dalam kerajaan sudahlah tidak lantang mempertahankan isu Melayu dan Islam, kini menambah beban pula dengan ‘menjemput’ Gerakan,” katanya dalam satu kenyataan, hari ini.

Beliau menegaskan, jika tiada parti Melayu yang berani, maka BERJASA secara berseorangan bersedia melawan keceluparan parti-parti rasis DAP, MCA dan Gerakan.

Pada Julai 2019, media melaporkan bahawa tulisan Jawi akan diajar di sekolah vernakular bermula tahun 2020 dan seterusnya.

Tidak berpuas hati dengan pengumuman itu, Gerakan melancarkan kempen tandatangan di seluruh negara pada bulan Ogos untuk mendapatkan tandatangan orang ramai yang menentang cadangan ini dan membentangkannya kepada kerajaan.

Seterusnya, Gerakan memfailkan saman terhadap kerajaan Persekutuan untuk mencabar keputusan untuk menguatkuasakan pengajaran skrip Jawi pada September 2019.

Bukan itu sahaja, Gerakan juga menyelar kerajaan Pakatan Harapan (PH) kerana kegagalan dalam mengiktiraf Sijil Peperiksaan Bersepadu (UEC) seperti yang dijanjikan dalam manifesto Pilihan Raya Umum Ke-14.

Hari ini, Gerakan mengumumkan secara rasmi diterima sebagai salah sebuah parti anggota PN.

Muhyiddin berkata, penyertaan Gerakan dalam PN amat dialu-alukan dan beliau percaya langkah itu akan memperkukuhkan PN sebagai gabungan parti-parti politik yang mewakili masyarakat pelbagai kaum dan wilayah di Malaysia.

Beliau memberitahu, kemasukan Gerakan sebagai parti anggota PN itu diluluskan secara sebulat suara oleh Majlis Tertinggi PN.


Tidak puas hati keputusan mahkamah, Rosmah kemuka rayuan

KUALA LUMPUR, 5 Safar 1444H, Jumaat – Datin Seri Rosmah Mansor hari ini mengemukakan rayuan terhadap sabitan dan hukuman ke atasnya bagi tiga pertuduhan rasuah berkaitan projek hibrid solar bernilai RM1.25 bilion untuk 369 sekolah luar bandar di Sarawak.

Rosmah, 70, memfailkan notis rayuan tersebut menerusi Tetuan Akberdin & Co di Mahkamah Rayuan menerusi e-mel.

Peguam Datuk Akberdin Abdul Kader yang mewakili Rosmah ketika dihubungi mengesahkan perkara itu.

Menurut notis rayuan, Rosmah tidak berpuas hati dengan keseluruhan keputusan Hakim Mohamed Zaini Mazlan semalam dan ingin merayu terhadap keputusan yang mensabitkannya mengikut Seksyen 16 (a) (A) Akta Suruhanjaya Pencegahan Rasuan Malaysia (SPRM) 2009 serta hukuman penjara dan denda di bawah Seksyen 24 (1) Akta SPRM 2009.

Isteri bekas Perdana Menteri Datuk Seri Najib Tun Razak itu turut memfailkan rayuan terhadap keputusan Hakim Mohamed Zaini yang menolak permohonannya supaya hakim itu menarik diri daripada mendengar dan membuat keputusan kes tersebut.

Semalam, Mahkamah Tinggi menjatuhkan hukuman penjara berjumlah 30 tahun dan denda RM970 juta ke atas Rosmah selepas didapati bersalah atas tiga pertuduhan rasuah.

Rosmah dijatuhi hukuman penjara 10 tahun bagi setiap pertuduhan. Bagaimanapun, beliau hanya akan menjalani hukuman penjara 10 tahun kerana Hakim Mohamed Zaini memerintahkan kesemua hukuman penjara berjalan serentak.

Mahkamah juga memerintahkannya dipenjara 30 tahun jika gagal membayar denda itu.

Rosmah berdepan satu pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada bekas Pengarah Urusan Jepak Holdings Sdn Bhd Saidi Abang Samsudin.

Hakim Mohamed Zaini dalam penghakimannya antara lain memutuskan bahawa pembelaan Rosmah hanya penafian semata-mata dan wang RM6.5 juta memang untuknya dan beliau menerima wang itu di kediamannya di Jalan Langgak Duta serta Seri Perdana.

Dalam penghakiman setebal 116 halaman, hakim itu juga memutuskan bahawa Rosmah telah menguasai suaminya, Najib dan mempunyai kawalan ke atas bekas perdana menteri itu dan jelas daripada rakaman klip audio “Can I advise you something” antara Najib dan Rosmah yang tular sebelum ini bahawa tertuduh memberi arahan kepada Najib berhubung urusan kerajaan. – Bernama


Badan pengurusan pengebumian langgar SOP akan dibatal permit

PUTRAJAYA, 11 Zulkaedah 1442H, Selasa – Kementerian Perpaduan Negara (KPN) akan membatalkan permit operasi Badan Pengurusan Pengebumian Selain Orang Islam yang didapati melanggar prosedur operasi standard (SOP) ditetapkan, dalam tempoh pelaksanaan sekatan pergerakan penuh hingga 28 Jun ini.

Menerusi satu kenyataan, KPN memberitahu SOP pengurusan pengebumian selain orang Islam telah menetapkan syarat ketat iaitu aktiviti perarakan dan jamuan ‘Dine-in’ bagi upacara pengebumian tidak dibenarkan.

Bagi pengurusan persiapan mayat serta upacara melepaskan abu mayat adalah dibenarkan dengan tidak lebih lima ahli keluarga manakala aktiviti penghormatan terakhir di rumah kediaman, tanah perkuburan dan krematorium pula dibenarkan dengan tidak lebih 10 ahli keluarga.

Sebelum ini, tular rakaman video memaparkan aktiviti perarakan pengebumian yang berlaku di Taman Samudera di Kedah, manakala 11 lelaki ditahan bagi membantu siasatan kes sekumpulan individu dipercayai melanggar SOP dengan berarak mengiringi mayat di Jalan Siram, Pulau Pinang.

KPN kesal dengan insiden perarakan mayat di Pulau Pinang dan Kedah yang melanggar SOP itu kerana ia boleh membawa risiko penularan wabak COVID-19 di dalam komuniti.

Menerusi kenyataan sama, Menteri Perpaduan Negara, Datuk Halimah Mohamed Sadique mengingatkan semua pihak supaya sentiasa bertanggungjawab mematuhi SOP yang telah ditetapkan oleh Majlis Keselamatan Negara (MKN) bagi memastikan upacara pengebumian dapat dilaksanakan dalam tempoh sekatan pergerakan penuh. – Bernama


Ramai kecewa barisan Kabinet baharu, hanya untungkan pemain politik tertentu

SANGAT sedikit perubahan dalam barisan Kabinet di bawah pimpinan Datuk Seri Ismail Sabri Yaakob ini, walaupun rakyat harapkan perubahan yang besar seperti pengecilan saiz Kabinet, lantikan muka-muka baharu yang lebih bersih, berakhlak dan benar-benar berkemampuan.

Jadi, saya berpendapat bahawa tidak banyak perubahan yang bakal terjadi, malah diteruskan sahaja apa yang dilakukan pada sebelum ini. Saya pasti rata-rata daripada rakyat berfikir begitu.

Saya lihat, ramai sudah mula kecewa apatah lagi pergolakan politik yang berlaku nampaknya hanya membuang masa rakyat dan hanya menguntungkan pemain-pemain politik tertentu.

Apa yang paling menarik perhatian saya ialah jawatan Menteri Agama dan jawatan Menteri Luar.

Bagi jawatan Menteri Agama, saya berharap agar YB Idris Ahmad dapat menonjolkan imej yang lebih tegas dalam agenda syariah dan kedaulatan agama Islam di Malaysia ini. Berdasarkan karakter beliau, mungkin ada sinar baharu tetapi kita tidak tahu apa yang beliau benar-benar akan laksanakan nanti.

Bagi jawatan Menteri Luar pula, saya merasakan Datuk Saifuddin Abdullah adalah individu yang paling tidak layak kerana beliaulah Menteri Luar pada zaman PH di mana ICERD telah diratifikasi.

Satu lagi perbezaan ketara ialah, hanya Menteri Kewangan sahaja yang merupakan teknokrat dab bukan di kalangan parti politik berbanding dahulu. Nampaknya pimpinan negara masih belum bersedia ke arah itu sebagaimana banyak negara maju lain.

Majoriti besar dari anggota Kabinet adalah Melayu Islam, maka semestinya agenda Melayu Islam perlu diperkasakan. Saya harap agar slogan ‘Keluarga Malaysia’ yang dilaungkan tidak menyebabkan mereka lupa akan hakikat ini.

Walaupun bercampur kekecewaan, rakyat pasti bakal menilai 100 hari pertama yang dijanjikan, sama ada KPI tercapai atau gagal. Malah, KPI setiap kementerian itu mesti diumum kepada umum.

Walau bagaimanapun, saya rasa kita hanya mampu berharap agar Kabinet ini dapat berubah di bawah Perdana Menteri baharu kerana pemusatan kuasa terhadap Perdana Menteri di negara kita adalah sangat besar. Kalau melingkup, melingkuplah semua.

Itulah tugas dan cabaran yang sangat berat yang bakal digalas oleh Datuk Seri Ismail Sabri ketika ini, iaitu meraih kepercayaan rakyat dengan pasukan lama yang terpalit dengan pelbagai label ketika kerajaan sebelum ini.

Haji Aminuddin Yahaya
Pengerusi PEMBELA


COVID-19 bertahan lama pada beberapa permukaan

CANBERRA, 24 Safar 1442H, Isnin – Agensi Sains Kebangsaan Australia, dalam penyelidikan baharu mendapati virus COVID-19 mampu bertahan di permukaan berlainan selama kira-kira sebulan, menyebabkan langkah-langkah seperti membasuh tangan dan membersihkan diri menjadi lebih penting, lapor agensi berita Sputnik.

Dalam penyelidikan diterbitkan Pertubuhan Penyelidikan Saintifik dan Industri Komanwel (CSIRO), agensi sains nasional Australia, mengatakan virus COVID-19 dapat bertahan lebih lama di permukaan licin dan pada suhu sejuk, khususnya merujuk kepada wang kertas, kaca dan keluli, sebagai bahan yang lebih sesuai untuk virus bertahan.

Diuji di makmal – yang bermaksud beberapa faktor, termasuk pencahayaan UV, tidak terbabit dalam penyelidikan ini – COVID-19 didapati mampu bertahan dalam zarah udara selama lebih tiga jam.

Penyelidikan ini telah dijalankan selama sebulan, dengan saintis menganalisis dan mengasingkan semula virus itu untuk menentukan kadar ketahanannya.

Sepanjang penyelidikan, virus itu telah didedahkan kepada suhu yang berbeza, membolehkan saintis mengetahui, pada suhu 40 darjah Celcius ia mungkin boleh bertahan selama kurang 16 jam pada kapas dan selama 24-48 jam pada kaca, keluli, kertas dan vinil.

Apabila suhunya diturunkan sehingga 30 darjah, menunjukkan kapas menyimpan virus itu selama tiga hari, dan pada wang kertas pula selama lebih 21 hari.

Di bawah suhu 20 darjah Celcius, virus berkenaan didapati bertahan pada wang kertas sehingga sebulan.

“Data yang dikemukakan dalam kajian ini menunjukkan penularan SARS-CoV-2 dapat dipulihkan dari permukaan rata selama sekurang-kurangnya 28 hari pada suhu dan kelembapan persekitaran (20 darjah Celsius dan 50 peratus RH – pada bacaan kelembapan).

“Meningkatkan suhu sambil mengekalkan kelembapan secara drastik mengurangkan daya tahan virus hingga 24 jam pada suhu 40 ° C”, menurut dapatan kajian.

Pasukan di sebalik penyelidikan itu menjelaskan bahawa dapatan kajian dapat membantu saintis mengetahui bagaimana untuk mengurangkan penyebaran virus dengan lebih berkesan. -Bernama


Kerajaan Anwar belum ada hala tuju selesaikan masalah rakyat

BANGI, 26 Zulhijjah 1444H, Sabtu – Bekas Perdana Menteri, Tan Sri Muhyiddin Yassin menyifatkan kerajaan pimpinan Datuk Seri Anwar Ibrahim belum ada hala tuju yang jelas dalam menyelesaikan masalah yang dihadapi rakyat.

Situasi itu mendorong rakyat terkesan sekali gus menyebabkan rakyat sukar menghadapi tekanan hidup.

“Hari ini lebih setengah juta masih menganggur. Selain itu, ramai turut menghadapi cabaran kadar upah yang rendah.

“Ramai dalam kalangan rakyat termasuk golongan profesional muda masih bergelut untuk mencari pekerjaan yang stabil manakala yang berniaga, menghadapi kesukaran untuk mengekalkan perniagaan mereka

“Begitu juga kos sara hidup, termasuk perumahan, pengangkutan dan penjagaan kesihatan yang semakin meningkat, menyukarkan rakyat untuk menjimatkan wang, mahupun melabur dalam kerjaya atau merancang masa depan mereka,” katanya ketika berucap di Konvensyen Profesional Malaysia 2.0 yang berlangsung di Shah Alam, hari ini.

Mengulas lanjut, Pengerusi Perikatan Nasional (PN) berkata, kesulitan rakyat ditambah lagi dengan dengan kenaikan lima kali Kadar Dasar Semalaman (OPR) sejak 2022.

“Situasi itu menyebabkan rakyat menghadapi tekanan kos sara hidup yang semakin tinggi, ramai peniaga kita terpaksa gulung tikar.

“Begitu juga golongan pekerja kelas menengah menanggung kos kewangan yang tinggi khususnya kesan daripada kenaikan lima kali OPR,” katanya.

Malah, peningkatan kes rumah dilelong juga menggambarkan ramai peminjam tidak mampu meneruskan ansuran bulanan mereka akibat kenaikan OPR .

Tegasnya, semua itu berlaku disebabkan kelemahan pimpinan kerajaan hari ini menyebabkan negara tiada agenda ekonomi dan pembangunan yang jelas untuk meyakinkan serta meredakan kebimbangan rakyat.


Ulama PAS cadang larang individu didakwa di mahkamah bertanding pilihan raya

YAN, 5 Safar 1444H, Jumaat – Dewan Ulama PAS Pusat (DUPP) mencadangkan kerajaan agar mengetatkan syarat kelayakan calon bertanding bagi mana-mana pilihan raya termasuk melarang individu sedang dalam perbicaraan mahkamah berkaitan kes salah laku, penyelewengan dan rasuah.

Ketua DUPP, Datuk Ahmad Yahaya berkata, DUPP berpandangan bahawa individu berkenaan tidak wajar diberi peluang untuk bertanding kerana bimbang mereka akan menyalahgunakan kedudukan untuk mengelak daripada dikenakan tindakan sekiranya memenangi pilihan raya.

“Dalam aspek ini, kita mengharapkan agar kes-kes melibatkan rasuah dan salah laku pemimpin parti politik dapat disegerakan perbicaraannya di mahkamah supaya proses pembersihan pemimpin politik dapat dilakukan dengan efektif.

“Kita semua perlu mengangkat semula maruah demokrasi dalam negara selaras dengan prinsip Islam,” katanya ketika berucap pada Muktamar DUPP sempena Muktamar Tahunan PAS ke-68 di Dewan Serbaguna Guar Chempedak, di sini hari ini.

Turut hadir Mursyidul Am PAS, Datuk Hashim Jasin dan Ahli Jawatankuasa PAS Pusat, Datuk Awang Hashim.

Ahmad berkata, individu yang pernah mengeluarkan kenyataan menggugat keharmonian negara serta mempertikaikan hak-hak keistimewaan yang termaktub dalam Perlembagaan Persekutuan turut wajar digugurkan kelayakan bertanding pilihan raya.

Beliau berkata, cadangan menetapkan setiap syarat kelayakan itu bagi memperkasa integriti calon dan parti politik yang bertanding dalam pilihan raya, sekali gus bergerak ke arah kematangan demokrasi.

“Kita mengharapkan agar amalan demokrasi terus subur dan bersih daripada budaya rasuah dan salah laku yang sehingga akhirnya mengorbankan kepentingan rakyat,” katanya, yang turut meminta kerajaan menyegerakan penggubalan akta pendanaan politik bagi membanteras budaya politik wang dalam kalangan parti politik. – Bernama


3 belia fail permohonan semakan kehakiman hak undi pada PRN Sarawak

KUCHING, 4 Jamadilawal 1443H, Khamis – Tiga belia memfailkan permohonan semakan kehakiman di Mahkamah Tinggi di sini bagi menggunakan hak mereka untuk mengundi pada Pilihan Raya Negeri (PRN) Sarawak ke-12.

Avril Clarice Chin Ning, 18, Ivan Alexander Ong, 19, dan Addam Johanson Jeremy, 19, memfailkan permohonan terhadap Pendaftar Pemilih Sarawak dan Suruhanjaya Pilihan Raya pada Rabu (8 Disember) melalui peguam Clement Wong, George Lo dan Simon Siah.

Tindakan mereka berikutan pewartaan Undi18 pada 15 Disember yang akan dilaksanakan mulai Januari tahun depan, manakala pilihan raya negeri pada 18 Disember menggunakan daftar pemilih yang terakhir kali dikemas kini pada 2 November.

Wong berkata, golongan muda memohon pengisytiharan bahawa mereka adalah warganegara yang berhak mengundi dalam mana-mana pilihan raya yang diadakan selepas 15 Disember tahun ini.

Mereka juga berusaha untuk membatalkan Notis Pilihan Raya yang menetapkan pengundian pada 18 Disember dan Notis Daftar Pemilih yang diwartakan pada suku kedua tahun ini, serta perintah yang memaksa responden mengambil langkah segera untuk memastikan umur 18 hingga 20 tahun termasuk dalam daftar pemilih tambahan untuk pilihan raya negeri.

Wong berkata, permohonan itu akan didengar oleh Mahkamah Tinggi pada 13 Disember.

“Semoga keputusan dapat dibuat sebelum hari pengundian pada 18 Disember ini,” katanya seperti dilapor The Star.

Beliau berkata, had umur mengundi telah diturunkan daripada 21 kepada 18 tahun dengan pewartaan Undi18 pada 15 Disember, yang turut memperuntukkan pendaftaran pemilih secara automatik apabila mereka mencapai umur 18 tahun.

“Sebenarnya, semua rakyat apabila mencapai umur 18 tahun berhak mengundi pada pilihan raya negeri ke-12 dan secara automatik didaftarkan sebagai pemilih.

“Tetapi nama pemohon tiada dalam daftar pemilih. Ini kerana mereka pada masa ini tidak didaftarkan sebagai pemilih dalam daftar pemilih yang digunakan dalam Notis Daftar Pemilih (untuk pilihan raya negeri),” kata Wong.

Awal bulan ini, Menteri di Jabatan Perdana Menteri, Datuk Seri Wan Junaidi Tuanku Jaafar berkata, mereka yang berumur 18 tahun tidak akan dapat mengundi pada PRN walaupun Undi18 diwartakan, kerana pengundian hanya melibatkan daftar pemilih yang dikemas kini setakat 2 November.

Beliau juga berkata, tarikh pelaksanaan Undi18 hanya bermula Januari, sambil menambah bahawa ini berdasarkan proses undang-undang dan bukan bertujuan untuk menafikan hak dan aspirasi remaja berusia 18 tahun untuk mengundi.


Sanofi, GSK mula fasa 3 kajian klinikal vaksin COVID-19

PARIS, 17 Syawal 1442H, Sabtu – Syarikat farmaseutikal Perancis dan Britain mengumumkan fasa ketiga kajian keberkesanan klinikal untuk vaksin COVID-19.

Kajian klinikal akan menilai keselamatan, keberkesanan dan imunogenik vaksin, menurut kenyataan dari Sanofi dan GSK.

Kajian kecekapan akan merangkumi lebih 35,000 peserta yang berumur 18 tahun ke atas dari Amerika, Asia, Afrika dan Amerika Latin.

Syarikat itu memberitahu, dalam kajian fasa kedua, vaksin berkenaan mencapai kadar tindak balas antibodi peneutralan yang tinggi pada semua kumpulan usia dewasa, iaitu 95 hingga 100 peratus.

Sekiranya keputusan fasa ketiga positif, vaksin itu dijangka akan dibenarkan pada suku terakhir 2021.

Untuk memastikan akses segera pada vaksin, kedua-dua syarikat itu merancang untuk memulakan pengeluarannya dalam tempoh beberapa minggu susulan hasil positif daripada kajian klinikal.

“Kami telah menyesuaikan strategi pembangunan vaksin kami berdasarkan pertimbangan ke hadapan, memandangkan virus terus merebak dan mungkin diperlukan pada tempoh pasca-pandemik.

“Percubaan ini adalah bukti kecekapan kami dalam membantu menangani kesan pandemik yang sedang berlaku,” kata wakil Presiden Eksekutif dan Ketua Global Sanofi, Thomas Triomphe.

Sementara itu, Presiden Vaksin GSK, Roger Conner berkata, dia yakin penyelesaian lanjut diperlukan untuk COVID-19 bagi membantu penduduk seluruh dunia, apatah lagi ketika wabak terus menular dan varian baharu muncul.

Syarikat Sanofi juga mengeluarkan vaksin lain iaitu Moderna, yang telah diberikan bekalan sebanyak 200 juta dos untuk Amerika Syarikat (AS) pada September lalu. – Agensi


Jemaah haji kini boleh bawa pulang air zamzam

JEDDAH, 11 Zulhijjah 1443H, Isnin – Lapangan Terbang Antarabangsa King Abdulaziz (KAIA) kini membenarkan jemaah haji membawa pulang air zamzam ke negara mereka menerusi penerbangan antarabangsa.

KAIA memaklumkan bahawa jemaah haji dibenarkan membeli hanya satu botol air zamzam lima liter melalui salah satu tempat jualan di premis lapangan terbang itu.

Pihak berkuasa lapangan terbang telah menetapkan laluan berasingan untuk air zamzam dan ia tidak dibenarkan dibawa dalam bagasi daftar masuk.

Sementara itu, pihak berkuasa juga memaklumkan bahawa dalam fasa akan datang, lapangan terbang bersedia untuk menyiarkan banyak mesej kesedaran dan pendidikan melalui semua platform media, supaya sampai kepada jemaah haji di Makkah.

KAIA berkata, melalui inisiatif itu, maklumat dapat disampaikan kepada jemaah haji mengenai semua arahan yang ditetapkan berkaitan pengendalian dan penghantaran bagasi di lapangan terbang.

Pihak berkuasa juga akan menerbitkan maklumat itu melalui akhbar dan platform media sosial serta menerusi mesej teks mengenai penghantaran bagasi dan air zamzam.

Katanya, maklumat itu juga akan diterjemah bagi memastikan mesej berkenaan sampai kepada semua jemaah haji dari negara yang berbeza.-  Agensi


Selepas serang pejabat media, Israel bedil pusat kesihatan di Gaza

GAZA, 4 Syawal 1442H, Ahad – Negara pengganas Israel dilaporkan melepaskan dua peluru berpandu ke lokasi kemudahan kesihatan di Gaza, kata pegawai dalam satu kenyataan, hari ini.

Menurut Kementerian Kesihatan Palestin di Gaza, peluru berpandu berkenaan menuju ke Pusat Kesihatan Al-Daraj dengan memusnahkan struktur dan menjejaskan fungsinya.

Sehubungan itu, kementerian berkenaan menyeru komuniti antarabangsa untuk segera campur tangan dalam melindungi institusi kesihatan dan anggota perubatan.

Katanya lagi, tindakan itu perlu dalam memastikan kesan akibat daripada tindakan kejam rejim Zionis tidak begitu dirasai oleh rakyat.

Sebelum ini, negara pengganas Israel turut menyasarkan beberapa bangunan lain di Gaza, yang menempatkan pejabat kerajaan termasuk pusat media seperti Al Jazeera dan Associated Press.

Sehingga kini, angka korban rakyat Palestin kesan daripada serangan kejam rejim Zionis sudah mencecah 188 orang.

Menurut pegawai dan Anadolu Agency, angka korban tersebut turut melibatkan 31 orang wanita dan 52 kanak-kanak. – Agensi

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Kadar pengangguran di Korea Selatan meningkat meski sekatan dilonggar

SEOUL, 5 Rabiulakhir 1443H, Rabu – Kadar pengangguran di Korea Selatan meningkat pada bulan Oktober, meskipun kelonggaran sekatan dilaksanakan bagi membolehkan rakyat mencari pekerjaan.

Kadar pengangguran meningkat kepada 3.2 peratus berbanding 3 peratus pada September, lapor pejabat perangkaan.

Angka itu lebih tinggi daripada ramalan asal ahli ekonomi iaitu 3.1 peratus.

Ekonomi Korea telah bersiap sedia untuk melonggarkan peraturan penjarakan sosial, sekali gus membolehkan kebanyakan restoran dibuka semula sepenuhnya dan mengurangkan had perhimpunan persendirian.

Laporan hari ini menunjukkan kadar orang yang sudah bekerja dan sedang mencari pekerjaan meningkat sebanyak 0.1 peratus dari September kepada 62.8 peratus, bagaimanapun bacaan itu masih jauh di bawah paras pra-COVID iaitu 64.1 peratus pada awal 2020.

Berbanding bulan sebelumnya, bilangan individu yang bekerja kini meningkat sebanyak 18,000, manakala mereka yang tidak bekerja meningkat lebih besar iaitu 51,000, menyebabkan kadar pengangguran lebih tinggi.

Pada Oktober, sektor perkhidmatan kesihatan dan sosial menambah 300,000 jawatan berbanding tahun sebelumnya.

Manakala dalam industri pengangkutan dan gudang, pekerjaan meningkat sebanyak 163,000 dan sebanyak 108,000 dalam perkhidmatan pendidikan.

Restoran dan hotel menambah 22,000 pekerjaan. Sektor pembuatan susut 13,000, kurang daripada bulan sebelumnya.

Lembaga Bank Korea akan meneliti data pekerjaan dengan teliti kerana pihakhya mempertimbangkan untuk menaikkan kadar faedah pada semakan dasar 25 November. – Agensi


Sakit hati dengan penceroboh, PEMBELA nekad ke Pejabat Daerah Raub

BANGI, 24 Jamadilawal 1442H, Jumaat – Rentetan daripada pendedahan semalam, Pertubuhan-Pertubuhan Pembela Islam (PEMBELA) mengadakan kunjungan ke Pejabat Daerah dan Tanah Raub.

Kunjungan yang diketuai Naib Pengerusi PEMBELA, Ustaz Masridzi Sat itu bertujuan membincangkan isu pencerobohan tanah dan banjir di daerah berkenaan.

Selain Masridzi, pertemuan berkenaan turut disertai wakil PEMBELA negeri Pahang dan veteran tentera.

“Alhamdulillah kami dapat berbincang dengan Datuk Pegawai Daerah Raub dalam isu ceroboh tanah dan banjir di Raub.

“Terima kasih atas layanan baik yang diberikan oleh pihak pejabat daerah.

“Semoga usaha kita bersama berjuang dalam pelbagai segmen dan sudut untuk membebaskan tanah air ini dari penjajah alaf baharu diberikan pertolongan dan bantuan oleh Allah SWT,” kata PEMBELA dalam kenyataan, hari ini.

Semalam, Masridzi dan pimpinan PEMBELA Pahang serta veteran tentera meninjau kawasan yang dijadikan kebun durian Musang King secara haram di Raub, buat pertama kali setelah penceroboh mendapat kebenaran untuk terus ‘menduduki’ tanah itu oleh Mahkamah Rayuan.

Beliau mendedahkan bahawa penceroboh tanah kerajaan di Raub mengawal ketat setiap penjuru kawasan termasuk sekitar simpang masuk.

“Melihat keadaan di sini memang menyakitkan hati kerana setiap penjuru kawasan termasuk di setiap simpang masuk sekitar kawasan tersebut dikawal ketat oleh puak-puak penceroboh tersebut,” dakwa Masridzi.

Selasa lalu, Mahkamah Rayuan membenarkan permohonan 204 pekebun durian Musang King di sekitar Raub supaya menangguhkan notis arahan pengosongan tanah yang dikeluarkan oleh kerajaan negeri Pahang sehingga rayuan mereka diselesaikan.

Panel tiga hakim dianggotai Datuk Yaacob Md Sam, S. Nantha Balan dan Datuk M. Gunalan membuat keputusan tersebut pada prosiding yang dijalankan menerusi aplikasi zoom.

Menurut peguam Siew Choon Jern yang mewakili semua plaintif itu, Mahkamah Rayuan membenarkan permohonan untuk menangguhkan semua prosiding berhubung notis pengosongan sementara menunggu rayuan selesai terhadap keputusan Mahkamah Tinggi menolak kebenaran untuk semakan kehakiman.


MAQIS Pulau Pinang rampas makanan haiwan bernilai RM85,656 dari Thailand

BUTTERWORTH, 15 Safar 1443H, Rabu – Jabatan Perkhidmatan Kuarantin dan Pemeriksaan Malaysia (MAQIS) Pulau Pinang merampas pelbagai jenis makanan haiwan bernilai RM85,656.48 yang dibawa masuk dari Thailand di Gudang Zon Bebas Dermaga Air Dalam (DAD), di sini semalam.

Pengarahnya, Muhammad Ikram Abd Talib berkata, pemeriksaan pihaknya pada jam 4.30 petang mendapati makanan haiwan sebanyak 2,700.20 kilogram (kg) itu telah dibawa masuk ke negara ini tanpa dokumen yang sah seperti tiada permit import dan sebagainya.

“Berdasarkan maklumat awal, kesemua dagangan itu dibawa masuk ke negeri ini untuk pasaran Malaysia dan perbuatan mengimport keluaran pertanian serta haiwan tanpa permit yang sah adalah menjadi satu kesalahan mengikut Seksyen 11(1) Akta Perkhidmatan Kuarantin dan Pemeriksaan Malaysia 2011 [Akta 728],” katanya dalam kenyataan hari ini.

Menurut beliau, MAQIS akan terus komited dalam menjalankan penguatkuasaan di pintu masuk negara bagi memastikan kawalan penyakit haiwan, ikan, tumbuhan dan jaminan keselamatan makanan terpelihara. – Bernama